sejarah Gereja HKBP Pakpahan: September 2011\nsejarah Gereja HKBP Pakpahan\nSEJARAH HKBP PAKPAHAN\nLUAT PANGARIBUAN DITINGKI HASIPELEBEGUON\n( Haholomon )\nLuat pangribuan nunga boi dohonon naung mananda Debata; ditingi siulaoon, paradaton dohot diangka ulaon na marragam-ragam, ai nunga diulahon nasida dibagasan ruhut ni Hakristenon. Alai.. molo manaili hita tu tingki na jolo anforang so Kristen dope pangisi ni Luat i, tung mansai dao situtu molo pinartimbanghon tu pangalaho sinuaeng on; ai ndada Debata na asintong i disomba naida ala so ditanda dope. Babi silambion do dipatupa nasida laho manomba begu ( sumangot) ni ompu na mian jala mangan di ragaraga manang diberne berne, ima na ginoaran mamele sumangot ni ompu ( parsumangotan).\nDungi muse mamelehon horbo sitingko tanduk siopat pusoran laho manomba ompu parsadaan, babi silimbat tu ompu pahidua, lombu tumbur tu ompu pahitolu. Margondang nasida laho pasahthon i, ima muse na ginoaran manomba parsumangotan na gabe sombaon muse.\nDebanari manomba nai Harrarhurape na mian ditoruan ni batang aek, asa harrar na so gabeak. Nai buntu malela na mian ditonga tonga ni batang aek panagidoan barita gabe, barita horas, asa buntul barita nasida dohot Nai Pinggan matio na mian di julu, pangidoan asa tio parnidaan dohot pangomoan ro; dipele ma angka i dohot manuk na bontar, itak sigurguron, napuran na hombang, i ma na ginoaran mamele boru na mora.\nAdong muse na patupa Pangulubalang, asa i bahenonna ula ula laho mangago musu manang alo. Adong dope na mangapus hoda na birong manomba batara guru, mangapus hoda na bara mangoloi Soripada, hoda sisandang dera; ia sumomba mangalabulan, laho mangido hagabeon dohot hamamalum ni sahit. Dipaganjang datu ma tonggo-tonggona, asa tung porsea na niulpukna diangka pangidoanna be, i ma na nidok ni halak na jolo manomba Debata na tolu.\nTung mansai lilu do nasida, gabe soadong be hadameon, holonh ni roha, susa situtu dibahen begu ( dibolis) i nasida. Jotjot tubu hamusuon di luat i, huta tu huta, luat maralohon luat, songoni ma najolo marmusu marga Harianja tu marga Pakpahan, Pakpahan tu marga Gultom.\nApala hasusaan na binahen ni Bonjo ( parangan ni Tuanku Ra na sian Ressimen Padang julu) ma na dumangol niahap nasida, ai ditahan najolo pangisi ni luat i manaban duduk sinamot ni pangaribua sahat muse tu silindung dungi laho ma dompak Bakkara. Salpui i ma ro isi ni sipirok na pabonjo-bonjo dirina laho mambuati barang na teba binahen ni bonjo. Dangolnai; tarsingot roha na masa tu halak Israel na jolo, di parhansitannasida na binahen ni halak Midian di tingki ni Panguhum Gideon ( panguhum 6-8).\nLaos songoni do pardangolan ni pangisi ni luat i nang di pandaraman. Molo masa hasusaan sirara manang ambolas tu hauma, ba, tu begu ma i dialu-aluhon nasida. Tuani ma ditatap Tuhanta nasida, ndang dipasombu mago boti; ai na ro do Anak ni jolma i mangulului jala paluahon na mago ( luk19:10).\nPANGALULUION NI TUHAN JESUS TU NASIDA\nSongon na tarsurat di Luk 19:10 do toho dibaen tuhan Jesus mangalului pangisi ni luat pangaribuan na lilu i na jolo, disuru ma naposoNa Tuan Pandita Van Asselt apala na parjolo mangegabati luat i.\nAdong najolo saripe marga Pakpahan parripe ni marga sitompul di Pahae, dipajujujuju ma ibana marjuji; ala talu ibana, ima dalan dibahen nasida laho manggadis ibana. Ndang pola sadia lelen muse, ro ma sahalak marga sitompul sian Pahae tu Pangaribuan marjuji, talu ma i; laos i ma dalan dibahen isi ni Pangaribuan manggadis ibana 13 ringgit huhut songon na manudolhon pambahen ni marga sitompul na tu parripena marga pakpahan najolo i.\nAlani i ma umbahen borhat raja ni pahae tu pangaribuan laho pasaehon i. Laos ditingki i do ro tuan Van Asselt tu Pangaribuan. Marsipaingotan ma Tuan i huhut disi manjamita i nasida asa mananda tu Tuhan Jesus.\nAlai ndang dijalo isi ni pangaribuan Barita na Uli i, gari jumonok ndang olo;ai mabiar do na jolo nasida halak na bontar, tarlobilobi angka boruboru dohot dakdanak. Hirahira taon 1863 ma i. Udut tu si ro do tuan Nommensen hirahira taon 1864 mamolus sian pangaribuan laho tu rura Silindung, diapoi tuan i ma nasida asa ditadinghon haholomon laho tu hatiuron; i pe ndang dijanghon pangisi ni luat i. Dung i muse Tuan Bets dohot Tuan Klammer, ro sia silindung mamolus Pangaribuan laho tu Angkola di taon 1866, i pe marsipaingot do di pangaribuan; alai tong do so dijalo nasida jamita ni Tuan Pandita i.\nLan dope angka Tuan Pandita naung mamolus luat i laho mangapoi nasida songon tuan Schreiber rap dohot Tuan Schiits di taon 1869; tong do laos so dijanghon nasida hata hangoluan i. Alani i do umbahen na tumading . Pangaribuan on bongot tu harajaon ni Debata sian Sipahutar dohot silindung; loja nasida, ai lomoan do rohanasida mangoloi hata ni begu (sibolis) sian Hata ni Tuhanta i.\nAlai nang pe songoni, songon naung itaboto, marragamragam do dalan ni Debata laho manogunogu jolma i; ai dung ro najolo Company tu luat i. Jala dung diida nasida di luat na humaliang songon sipahutar rupani nasa naung masuk gabe Kristen, hape tartinggal ia nasida. Ima alana umbahen na balik muse, gabe nasida mangido masuk asa Kristen. Ndang olo nasida manjalo Pandita ia so Pandita na bontar ro tu nasida. Dipangido nasida do asa ro Tuan Nommensen dohot angka Pandita naung tinulak nasida hian. Ndang olo Tuan Nommensen nang kongsi na di Barmen mangoloi pangidoan i, ima alana umbahen na leleng nasida songon tandiang na hapuloan.\nDi ujung na, olo ma nasid manjalo nang so pandita na bontar; laho ma nasida ( angka raja) manopot Tuan Heinstein na di Sipahutar mangido, i ma Op Balige Harianja, si salomo goarna tardidi, si Nikodemus Pakpahan rap dohot debanari dongannasida.\nDioloi Tuan Heinstein do pangidoannasida i; dilehon ma tu nasida sada guru, ima Gr Paulus Lumbantobing taon 1884. Nian naung adong do sahalak isi ni pangaribuan, si Pangkobari, si Nicodemus gorna tardidi na sai laho ganup ari Minggu tu sipahutar.\nAla soadong dope gareja gabe disopo ni Op Baliga ma jolo nasida marpungu lelengna 1 taon. Hurang do ringgas nasida na marguru i, alanii dijou Tuan Heinstein ma muse guru singkat ni Gr Paulus Lumbantobing, ima Gr Ernist Pasaribu ( na gabe pandita muse tu harianja). La humehe ma antong parpunguan i, ro ma dohot sian Pakpahan: Op. Soaduduhon ( Alexander Pakpahan goarna tardidi) dohot A. Tojal ( Adam Pakpahan goarna tardidi) dohot debanari dongannasida marguru tu Harianja, lam tu gandana ma parguru di Harianja; di pajongjong nasida ma gareja parpunguannasida.\nAsa di Harianja do parjolo ojak na margoar Huria na parjolo di Pangaribuan. Alai lam leleng muse, lam tu galena do parpunguan di Harianja, gabe hurang ringkot isi ni Pakpahan laho tu Harianja, gabe dipungka nasida ma marpungu di Pakpahan dung salpu haruar minggu sian harianja di sopo ni A. Ni Parau ( si Israel Pakpahan) laos niuluhon ni guru na sian Harianja, ima parmulaan ni huria di Pakpahan taon 1886.\nBARITA NI HURIA PAKPAHAN\nSIAN MULANA SAHAT TU NUAENG\n1.Na masa diholangholang ni taon 1886 – 1904\nLam tu dengganna do parpunguan na di Pakpahan; alanii didasdas tuan Heinstein ma nasida pajongjong gereja i, alai pilit do inganan na tinontuhon ni Tuan Nommensen; mardomu huhut ala hurang diantusi nasida pajongjong bagas sisongoni, marumpak do andorang so sidung ditarup. Didok nasida do nian, asa ulahononna pajongjongkon di na asing; alai ndang dioloi tuan i be; alana diida tuan i huhut gait ni rohanasida, nda dung pe dioloi nasida na ingkon gararonnasida harugian ni tuan i molo so saut asa dioloi tuan i pangidoannasida. Jadi saut ma dipajongjong nasida, apala di tano na tinunjang ni tuan Nommensen gareja na metmet.\nHot dope di tingkii maringanan di Harianja guru i, laos siani do borhat laho manguluhon parpunguan tu Pakpahan songon na somal, dung sun dipauli nasida gareja i, ditonahon tuan i ma angka raja ni pangaribuan tu silindung asa mardos ni roha nasida, ala naeng lehonon ni tuan i tu nasida sada pandita batak siojakhononna di tongatonga nian, alai manjua ma raja na sian pakpahan dohot batu na dua ala ni dao ni hutanasida be, pola do balga be soaranasida ujui dohot tuan johansen; mulak nasida tu hutanasida be nang pe so marujung sihataannasida. Ndang sadia leleng disuru tuan i ma Pdt Kilian Lumbantobing tu Pakpahan, tu gereja naung sun i ( 1891).\nDung sahat pandita i, arga 3 borngin, ro tuan Kessel sian silindung paojakhon pandita i laos di Pakpahan. Laos ditingki i ma dihindat giringgiring dohot bagas ni guru na sian Harianja tu Pakpahan; alai anggo gareja i di tongatonga ma dibahen ala balga ungutungutnasida tu tuan i. Bungkas ma dohot Gr. Elias Siregar tu Tarutung. Ia Harianja dohot Gultom, tongtong do nian sonang so tu nasida pandita i, gabe saut ma bungkas pandita i tu tongatonga di taon 1893, laos ditingki i ma haroro ni Gr Elias Pandiangan tu Pakpahan, alai lam tu moruna do anggo parguru ditingikii, ala sai marbalagei huhut angka raja ni luat i; nunga olo antong guru marbada, rajana mangampini raja ni donganna. Marnida i Tuan i dipaunsat ma Gr Elias Pandiangan tu Lobu Hole, ro ma singkatna, ima Gr Kenan Hutagalung di ari 4 Januari 1894.\nAndorang ditongan dalan dope guru i ro sian silindung, nunga pajumpang dua halak sinuru ni Pakpahan mambuan surat na binahen nasida rap dohot Gr Elias Pandiangan na mandok na so olo nasida manjalo guru na ro i. Ndang dioloi guru i panulaknasida i, saut do munsat Gr. Elias Pandiangan di ari 8 Januari 1894. Mansai otik nama parminggu didapot Gr Kenan Hutagalung, gumodangann do na manulak ibana sian na manjanghon, pola do adong na so mangalehon anakna marguru tu ibana, tagonan do tu lobu hole ditaruhon, ndang adong na binoto nii ninna nasida. Maposo hu, huhut angka ninna nasida be. Ndang mandele guru i, nang pe songoni pambahenannasida tu ibana; digogo do mangajari, lumobi na manulak ibana. Gabe longan ma roha ni si pangaloi, disolsoli be ma angka hata dohot pambahenannasida na so ture i, gabe lam rarat ma hata i,, lam tu toropna do angka na tardidi; tole huhut marroan deba sian Lumban sormin. Lam tu holong na ma rohanasida tu gurui. Dipauli nasida ma bagas ni guru i na ummbalga mangganti bagas ni guru na metmet hian. Ndang holan i dope; martahi ma nasida rap dohot guru i pabalgahon gareja, ala nunga lam so siat parminggu di gareja. Saut ma dipajongjong gareja na umbalga sian gareja na parjolo i taon 1895, laos sidung mai di bona ni taon 1896 mar palaspalas.\nMarnidai, lam torang ma diroha ni Tuan Ephorus Nommensen, Tuan Schiits dohot angka Tuan Pandita, ingkon pandita na bontar na ma na dumenggan maringanan di Pangaribuan ni radotan ni Tuan Kessel nasailaon. Marrapot ma angka tuan Pandita di Hutabarat; saut ma ro Tuan ro tuan MEIS maringanan di Pangaribuan di ari 15 Mei 1986. Mansai las situtu do roha ni Pangaribuan manjanghon haroro ni tuan i. Ala soadong dope bagas inganannasida, di jabu ni St. Bileam Pakpahan na di lambung onan i ma jolo tuan i maringanan. Alai tingki mangojakhon pargodungan i, tubu do parsalisihan: Gogo situtu raja Ihutan Alexander Pakpahan mandok asa di pakpahan, suang songoni raja ihutan Constaniyn Gultom asa ditongatonga bahenon pargodungan i. Alanii ro ma tuan Johansen, tuan Kessel, dohot tuan Metsler tu pangaribuan dibulan Juli laho pasidunghon parsalisihan i; Gabe saut ma diharbangan ni Lumban Tanjung, mardomu ala magogothu do inganan na pinillit na parjolo i. Asa i ma parmulaan ni Godung Pakpahan ( Juli 1896).\nMarmurukmuruk ma anggo raja ihutan Constantya gultom ala so saut pangidoanna, dung pe talu raja i dibahen haholongon na sian Tuhan i; ujungna maraleale ma nasida dung salu 3 taon; masiebatan ma muse nasida.\nAngka on ma huria na sahat tu tuan i di harorona:\n1. Huria Pakpahan ( Sabungan )\n2. Huria gultom ( Pagaran)\n3. Huria Batu na dua ( Pagaran)\n4. Huria Padang siandomang ( Pagaran)\nTangkas do pamasumasuon ni Debata di ulaon ni angka naposNa i na borhat sian pakpahan laho pararathon barita nauli tu anka huta nahumaliang. Tutu godang do tubu angka parungkilon ditaon, songon parbadaan na dipangorian di taon 1899; alai nang pe songoni lam tu raratna do Baritana Uli i jala lam martubuan do angka huria songon parbue ni barita naulii ima: Huria Parsorminan, Najumambe, Aeknauli, Sigotom dohot Loguboti ima haoojakna di taon 1899. Ia huria aek nauli dohot Sigotom naung ojak hian do andorang so taon 1899 di Ressort na asing.\nMansai dokdok do roha ni huria na 3 na parpudi ginoaran masuk tu Pangaribuan; ala mabiar gabe gomgoman ni raja sian pangaribuan; dung ditaon 1900 asa hantus masuk huria na 3 i tu pangaribuan. Diangka taontaon na mangihut lam martambatamba do angka huria ima:\n1. Taon 1902 Huria Sibatunanggar\n2. Taon 1903 huria panjaitan\n3. 02 April 1904 Huria Pansur na tolu\n4. 05 April 1904 Huria Parlombuan\n5. 5 April 1904 Huria Batumanumpak\n6. Mei 1904 Huria parsorminan.\nGodang huhut parlabaan diluat i, ala lam godang huria na pinaojak; ai denggan ma dalan na padomuon huta tu huta siboluson ni angka siparjamita. Dihalashon huria i do tongtong diharoro ni Tuan Ephorus Nommensen di ari 10 -13 juli 1904 tu Pangaribuan, na manarihon pandita Batak tu luat i, ima Pd. Karl Hutabarat na saut ro di bulan Nopember 1904. Laos diharoro ni tuan Ephorus i do dituhor hian bagas ni pandita, ima bagas ni Jamarbulung Pakpahan mararga Rp 74,50, suang songoni diparmulak ni Tuan i tu Sipahutar, tung gok do gareja Aek nauli na ro manangihon jamita ni tuan i.\n2. Na masa diholang-holang ni taon 1905 – 1914\nIa Tuan Meis hurang hipas do pamatangna di Pangaribuan; Jadi ro ma tuan meisel mangganti tuan i di ari 8 Desember 1904. Ndang mamintor borhat Tuan i di haroro ni tuan Maisel tu pangaribuan; dung pe hirahira 2 bulan nari. Di ari 7 saut ma Tuan i bungkas tu Janji matogu, tung torop do ruas ni huria na pataruhon nasida diparborhatonna i. Angka natuatua, guru dohot anak singkola, pola sahat tu sipahutar dipataru, siala holong ni rohanasida di Tuan i.\nDung Tuan Maisel mangula di Pangaribuan, torop do huria pagaran na tamba:\n1. Pebruari 1905 Ojak huria Aek Tangga\n2. Pebruari 1905 Ojak huria Garoga\n3. 1905 Ojak huria Ramba siala\n4. Juni 1905 Ojak huria Hadataran\n5. Juni 1905 Ojak huria Sirumambe\n6. Desember 1905 ojak huria Pansurnatolu\n7. Desember 1905 Ojak huria Pangorian.\nAlai nang pe songon i godang ni huria na tamba, parungkilon pe masa do ditingkii, ima haliluon na masa diangka ruas ni huria, margondang memele begu, Raja Pandua di Sigotom margondang ala ni sahitna, Najumambe margondang mangido parhorason dohot hagabeon tu sumangot ni ompuna, angkup nii dope padang siandomang. Batu na dua, tongatonga dohot lumban Sormin. Hira songon rimas ni Debata hinilala na masa tu nasida ditingkii, i ma hamamasa ni bondil tu pinahan, torop marmatean angka pinahan: babi, lombu dohot horbo, nang jolma lan do angka na marsahit laos mate angka na manganhon juhut ni pinahan na bondilon i.\nTuan i ma laos ditaon i tarida panolsolionna be, ai tarida do i ditingki pesta mission nadi bulan Oktober 1905 di Pakphan. Toropan marroan sian huria na asing tu pesta i, parsarune sian hutagalung silindung ro do ditingkii. Ala so siat be gareja, gabe dialaman na ma marpungu. Pandapotan ni pesta i pe denggan do; ai adong do pungu F.76,76 ½. Ima pesta mission na parjolo di pangaribuan. Di taon 1906 martambatamba do anak singkoladi pakpahan; alanii ditambai ma nang guru tu huria i, songoni muse dohot bagas ni guru dipauli nasida do.\nTung dihalashon roha do parbungaran ni ulaon ni Tuan i, na hona pasupasu di hatatamba ni angka huria pagaran di na sataon on:\n1. Maret 1906 Ojak huria Sibingke\n2. 1906 Huria Parsosoran\n3. Pebruari 1906 Ojak huria sibalanga\n4. Maret 1906 Ojak huria Garoga julu\n5. Juni 1906 Ojak huria Lumban Sinaga.\nLaos ditaon on do haroro ni Pd. Jonas siregartu pangaribuan, ala naung bungkas Pd. Karl Hutabarat. Ditaon on pe masa do siarsakhononhon di pangaribuan, ima hamamasa sahit Bajaure tu dakdanak na pola torop mate dohot bondil tu pinahan songon na masa diangka taontaon na salpu i, gabe dicap pamarenta ma pinahan na hona sahit i, laos diorai huhut asa unang dipangan halak juhud ni pinahan na bondilon i. Sai songon i ma na masa marsorinsorin ditonga tonga ni huria i; sipata lasniroha, ro muse manuoluk nang arsak ni roha/hasusaan. Alai nang pe songoni, anggo panandaon tu Debata na sintong i lam martamba do dohot dihatotogu ni haporseaon ni ruas ni huria i. Ringgas angka huria, lam sada tahi ni ganup laho pajongjonghon gareja.\nDipabalga Huria Pakpahan ma Gareja i marpalas-palas tolu; diujungna gabe si lima palas-palas, im gareja na siningkatan ni gareja na imbaru sinuaeng on. Asa tung ronson do anggo ulaon ni tuan i di taon 1907 rap dohot angka guru di huria i, suang songoni do nang dihuria pagaran. Dibulan Oktober 1907 dipamasa do pesta mission di Garoga; las roha di pesta i na pola mandapothon F. 71 ( Missiion na parjolo di Habinsaran ). Hinorhon ni godang ni siulaon ditingki i ro ma Pd. Kleopas Lumbatobing tu pangaribuan, ojak di Pakpahan di ujung ni taon 1907, rap mangula ma nasida dohot tuan i mandasdas angka huria paujunghon angka angka ulaon di huria, sipata rap, sipata pulik be haboborhatnasida.\nUmbege barita lasniroha i, ro ma Tuan Nommensen sian Silindung mangebati pangaribuan dung diida tuan i hinadenggan ni ulaon na disi. Marlasniroha situtu ma tuan i, diparbagabaga ma mangalehon 7 guru na haruar sian seminare, saut do dilehon dung tammat, dung salpui martahi ma tuan i rap dohot debta donganna padomuhon huria na di gultom tu Pakpahan. Diloha ma gareja dohot jabu ni guru padomuhon i tu pakpahan di ari 9 maret 1908 pola do 3 ari lelengna manarui, angka ruas, rap dohot angka anak singkola asa sun. Suang songoni parsingkolaan na di lumban sormin, saut do dipadomu tu pakpahan di bulan juni. Asa lam martamba-tamba ma anak singkola di Pakpahan di tingkii, baoa dohot boruboru.\nDi bona ni taon 1909 masa do sahit na jorbut di Batu manumpak; godang do hona sahit i laos torop do na mate. Tung porsuk do ditaon nasida; ai tu balian do dibahen angka na marsahhit. Ala ni tubu ma roha ni tuan i pajongjong Rumah Sakit pembantu, dibahen tuan i ma pangidoan tu panggomgomi. Mansai mura do ditolopi panggomgomi pangdoan i. Ala naung ro Controleur dohot tuan Doktor sian siborongborong mandulo angka na marsahit na jorbut i. Disagi tuan i ma angka parhau tu ganup raja siguguan ni natorop, jadi mansai hatop sai ulaon i. Saut ma jongjong rumah sakit i di bona ni taon 1910. Leleng do denggan pardalanan ni ni rumah sakit i, diuungna dipametmet muse gabe holan parubatan ( Poliklinik ) sambing. Nda dung pe di taon 1935 muse uju guru August Simanjuntak ( menteri Verpleger)mangaradoti ulaon disi, gabe mangulahi ma muse rumah sakit penolong. Tung panumpak do dihilala Rumah sakit i tu parhuriaon; ai toropan menteri Verpleger na haruar sian Zendings Hospital do na mangula disi angka na holong roha diulaon pararathon Harajaon ni Debata.\nDi taon 1911 ro do tuan Direktur Spieker mangebati pangaribuan, mansai ribur tingki diharoro ni tuan i; ala ni torop ni jolma holan angka ama nama siat di gereja pakpahan tingki marpungu, anggo angka ina dohot dakdanak di ruar nama. Ditingkii ma torop na mangalehon tumpak tu Harajan ni Debata, adong na mangalehon pinahan, hepeng ala ni las ni rohana be. Asa tung tarida do angka siulaon ni huria marparbuea jala dipasupasu Tuhanta di manang piga taon naung salpui. Alai so tung didok rohanta diula nasida i ditingki pandaraman na denggan manang di tingki na sonang. Songoni godang ni siulaonnasida na pature rumah sakit na balga i dohot gareja na uli saut do i diula nasida apala ditingkii hasusaan. Dia ma i ?\nDi taon 1911 masa do hasusaan di luat i, ima sirara tu hauma, tung haleon situtu do panghorhonna, sihapor nama dipangan jolma, torop na laho tu luat na asing margalas, ndang dung dope ninna natuatua masa sisongoni parorna ala ni haleon. Alai nang pe songoni saut do marujung sude ulaon na dokdok i, sidung do Rumah Sakit, gareja marpalaspalas 3 sahat tu na marpalaspalas 5 diujungna.. Suang songoni do nang holong ni roha ni Debata, ai ala di taon 1912 i ma na godang situtu na tardidi pola 230 halak. Tutu anggo ditaon na mangihut tung tanda situtu do panghorhon ni haleon i; ai tarsongonsongon i ma pardalanan ni huria i, tar gale ditaon 1913 sahat tu taon 1914.\n3. Na masa diholangholang ni taon 1915 – 1920.\nTung parungkilon bolon do na masa ditongatonga ni ha-kristenon mamungka sian taon 1915 pinatupa ni Sarikat Islam, mardomu (september) 1915 saut do dibaen komponi Demang dohot Assist. Demang mangarajai di tano batak, suang songoni nang pabangkithon angka Hoofd Districk nang angka Kampunghoofd diangka inganan. Jadi ala nii ma umbahen so marhasonangan roha ni halak di tano batak tingkii, tung so tarasam be godang ni hepeng tu zegel laho mangido harajaon. Lam tingga ma ulaon huria ala ni angka i, ginoaran ma jolo deba sian angka parungkilon na niahap ni huria ditingkii.\n1. Tuan de Vries, Demang dohot Asst. na di tarutung na tumangkas patupa hasusaan ima patupa hasalaan ni angka kristen, diupai halak asa adong na manghatindakhon hasalaan ni Tuan Panditana, ( ai nunga umporlu harajaon ni Komponi asa hatigoran na sian Debata.\n2. Marragamragam parenta dibaen tu halak Kristen, marrodi ma angka sintua tu dalan sibolga, molo malua babina mamolus tu dalan didando F.250, molo so targararsa dibaen ma kerja paksa songon singkatna.\n3. Ditngtinghon ma, ndang boi halak mardenggan dijolo ni pandita so ingkon dijolo ni demang, jala molo adng parkaro sai talu do dibaen halak kristen, gabe godang maninggalhon tan pandita i, laho tu Sarikat Islam.\n4. Molo adong angka rja na so mangoloi sangkap ni demang, dicabut besluit nasida,jala torop do angka raja na maradian pola martaontaon.\n5. Di taon 1916 dipapungu tuan Controleur angka raja manungkun manang didia hasalaan ni Tuan Pandita Meisel, ima taringot tu na papungu eme guguan, durung-durung hepeng na tu pesta misson, gabe ditanda tangani angka raja i ima surat pernyataan i.\n6. Di habinsaran tubu do pargasipan, Tuan Cv. El Gez.Muller mandok: na oto do hamu dipaolooloi hamu tuan pandita, ndang adong Debata. Anggo ahu hodangkon do Debatangku, ai sai dipaudungusung do ahu manang tu dia laho.\n7. Adong di Purbatua na margoar Jagelong na manggoari dirina raja Mamunjung na dibulani raja Sisingamangaraja ibana tung na so jadi lupahonna ibana, jala ndang jadi oloanna tuan pandiga, jala didok: manang tarbuang pe ahu tung na so jadi ahu manggarar guguan tu gareja, dibursihi ibana angka na marulaon na badia, jala naeng rumpakhononna gareja, jala diarahon ibana jolma lao mamele tu anak ni Sisingamangaraja mamboan hambing, ulu ni horbo dohot dahanon.Molo jumpa mangan horbo jagelong, ingkon adong doaborngin dung disambol dipasombu songoni peak, ipe asa dilapa.\nTutu ndang holan di pakpahan masa angka i; ala huria pakpahan do inganan ni tuan i. Borhat sian i laho paturehon angka huria, tung godang do panghorhon ni parungkilon i tu huria sabunganna.\nLuluhon ahu ale Jahowa: ai marangalaho hadaulatonku do ahu, jala tu Jahowa do ahu marhaposan ndang mandele ahu ( Psalm 26:1) ido tangiang ni na marhaposan tu Debata mangido haluan sian musu. Ala na holong situtu rohana di Ahu jadi paluaongku ma ibana, patimbulonku ibana: ala tinandana i goarhu ( Psalm 91:14) i ma alus ni bagabaga ni Debata tu nasida, ala ni tangiangnai. Laos i do na dapot di halak Kristen di pangaribuan na sinusaan ni Serikat Islam na tinaringotan di ginjang. Di na sopanagaman bunkas ma tuan Controleur de Vries dohot ass demang ro ma gantina ass demang Renatus Hutabarat, na holong roha di hura ni Tuhanta, marhusar ma alogo, hendur ma sude dongan sapartahian ni na bungkas i, maila ma angka raja na mangihuthon tahina, alai lumbang ma ia roha ni natorop.\nDi bona ni taon 1917 mate ma tuan Muller dibunu par hudamdam di ulu Barus, jadi didok roha ni komponi, atik adong hehe hagunturon muse di Tano Batak, gabe disuru ma torop sordadu tu pangaribuan na niuluhon ni kapten, jotjot do laho kaptein i tu habinsaran, ala dibege disi adong parugamo na asing na binahen ni jagelong dohot manggambejau. Ditangkup ma i jala dihurungkon tu tarutung, mabiar ma antong na mangihuthon ugamo i, pola adong sahalak di Sibaganding maningkot diseathon raut tu butuhana ala mabiar tu kaptein tu tarutung gabe sitarapan.\nnunga ro panguhum mangalap ibana. Pajumpang ditongandalan ibana dohot guru na ingkon tarhurung sian di rohana. Hape gabe ibana do balik singkatna di hurungan i. Hinorhon nii, torop ma sina silom manopoti sala laos mulak gabe Kristen muse.\nNunga patar hagogoon ni Debata mangalengsehon musuna, angka na naeng manundati harajapn ni Tuhanta. Nang pe adong na gogo di portibion, gumogo do ibana. Apala sihamuliatehononhon di hagogoon ni Debata ima pmarhite haporseaon na dapot diruasNai, songon O. Paul na di Parinsoran naung matua situtu dagingna, nengel. Alai di na marsahit ibana laho mate tung tinggil do parbinegeanna di na dihusiphon guru i tu ibana na mandok: Na manopoti dosana tu surgo do;alai na so manopoti tu api naroko ma i. Tu dia dipangido roham? Ninna guru i. Tu Surgo do ahu. Tu lambung ni Debata ninna Op. Paul.\nOn do tangiangna di na laho maate: ale Debata sesa ma dosangku, andorang sipelebegu ahu dohot dung kristen ahu, togu ma ahu tu lambungmu, tu Surg oi. Amen.\nDi taon 1917, umpaltak ma idaon na lam tu majuna parhuriaon di Pangaribuan, laos disi ma haroro ni Pdt Kenan Hutabarat dohot Pd. Korneleus Lumbantobing tu pangaribuan ima dibulan Juni 1917. Laos ditingkii ma Pd Jonas Siregar bungkas sian Garogatu Batumanumpak, marbagi ma huria na di pangaribuan gae 4 Ressort.\n1. Ressort Garoga\nGaroga, Sirumambe, Parsosoran Gonting Salak dohot Tapus ima siradotan ni Pdt. Kenan Hutabarat.\n2. Ressort Aek Tangga\nAek tangga, Parinsoran, Batu na Bolon, Padang Siadomang, Sibaganding, ima siradotan ni Pd. Korneleus Lumban Tobing\n3. Ressort Batu na Dua\nPakpahan, Batumanumpak, Batunadua, Rahutbosi, Pansur na Tolu siradotan ni Pd. Jonas Siregar\n4. Ressort Sigotom\nSigotom, Loguboti, Sibingke, Aek Nauli, Panjaitan siradotan ni Pd. Friedrik Hutabarat.\nMarragam ragam do angka na masa ditongatonga ni angka huria dohot lasniroha; marsorinsorin ma angka na masa i laho patoguhon roha ni ruas ni huria i, songon haroro ni Tuan Adj inpektur Van der Woude sian Tarutung di ari 4 April 1917 laho maningkir pasingkolaan tu Pangaribuan. Dengan do didok tuan i parsingkolaan na di Pakpahan; alai humurang do ianggo sibingke niuluhon ni guru Elias Silitonga. Laos di taon do haroro ni guru Tyranus Hasibuan marjamita tu Pangaribuan na ro sian sipiongot. Tung godang do panghorhon jamita ni guru i na patoranghon hasisintong ni ha-Kristenon: alai haliluon ni halak na so olo Kristen.\nAla bungkas Guru Friedrik Lumbantobing sian panjaitan gabe guru Luther Tambunan ma sian pakpahan ma gantina. Gogo do nian paniopi ni pakpahan di guru i, alai ala so dioloi tuan i, torop ma na tariluilu ruas ni huria diparbungkas ni guru i. Tuani ma laos ro gantina guru 2 halak: Gr. Enos Panggabean, Gr. Muda Panggabean laho patureturehon ulaon na borat dihuria i.Dipajongjong do jabu ni pandita lam tu ringgas na ruas ni huria ro tu parjamitaan bodarina (evanggelisasi) pkl 7, jala tau ingoton dohot ulaon na denggan na pinatupa ni ass. Demang Renatus Hutabarat ulaon Parheheon.\nAlai dibulan Pebruari 1918 bungkas ma Ass Renatus raja na burju i tu sidikalang marsak do torop raja dipangaribuan ala nii. Mardomu apala ditingki i ma margogo tuan Kobun naeng mabuat Dolok Saut gabe perkebunanna. Muruk do isi ni pangaribuan disi, pola disurbu nasida soposopo ni tuan Kobun i, alanii tarrimas ma tuan kobun. Dikirim ma surat tu tuan Kontroleur Vander meer mohr mangaluhon nasida. Marsogotna i di ari 10 Januari ro ma Controleur rap dohot dua Brigade Soldadu. Dipapungu ma rajaraja ni pangaribuan, diasup nasida dohot hata na kasar.\nAdong muse do na masa parungkilon dluat i ima parmoru ni gogo ni hauma hinorhon ni aek magodang di haroro ni udan na tarlobi sian bulan Agustus sahat tu Desember, na mardonganhon ambolas sirara dohot lombang pola do 2/3 ni emena na moru hinorhon ni hasusaan i. Jala masa do muse Babiat na manoroi pinahan arian dohot borngin. Mandapothon diujung ni taon, masa sahit na jorbut ( Influensa) pola do hirahira 90% na hona sahit i, jala adong 279 na mate binahen ni sahit i. Di hamamasa ni sahit i, godang do halak na lili, adong na manabari, mangan babi pangambat dohot horbo pangalotlot, gari sian pangula ni huria tahe nunga adong na dohot mambahentulbu manolat begu. Hinorhon ni angka hasusan ondeng, sumurut ma hamajuon ni parsingkolaan, ala so tuk be deba manggarar uang singkola, pola 11 halak guru na moru, ala so tuk be anak singkola ajarannasida, huhut lam arga angka situhoron, hape sigadison: haminjon, kopi ndang mararga.\nAlai nang pe songoni, ianggo parhuriaon ndada pola sumurut, gariada lam tu tambana do ruas ni huria ala torop na ro sian sipelebegu dohot silom. Nunga adong nian di tingkii guru ni silom ( 1919) alai gabe mangido asa gabe sintua ibana, Torop ni Kristen na ro sian sipelebegu ditaon i 152 halak angkup ni parguru 201 halak nari muse. Songon on ma na dapot bilangan ni ruas ni Kristen di ari 31 Desember 1919:\nTorop ni Ruas : 9706 halak\nTorop ni Guru : 41 halak\nTorop ni Sintua : 113 halak\nIma na niuluhon ni Pandita Batak dohot Tuan Pandita.\nAnggo ditaon 1920 haliluon bolon do na masa di huria; ima siala pangunjungan na di hamamasa ni ari logo; godang sega angka suansuanan, sundat mangula ala soadong aek. Mamintor dipangke sibolis i ma angka sipelebegu padalan tahi laho manggondangi sombaon Ompu Raja Naboratan mangido Udan; dohot deba sian halak Kristen marguru tu parggondangan i. Siar ma ninna sombaon i tu A. Tongam didok ma: Dibagasan 4 ari on inkon ro udan. Salpu antong 3 ari dung i, ro ma udan na por situtu, marsuraksurak ma na deba di onan ( ala toho ari onan) mandok: Nunga talu Pandita, monang Sombaon ninna be. Hape, dung salpui manangging ma muse logo ni ari 2 bulan, sega hamuma, rahar gadong, haminjon be so margota.\nAlai nang pe songoni, anggo diangka huta na humaliang, torop dope na lilu, adong na mangongkal holi ni ompungna dohot ruhutruhut hasipelebeguon, adong na mangapus hoda, angka inan godang na siarsiaran. Laho do guru sian pakpahan paingothon, alai aha ma alusna!! Sai na muba do ha-Kristenon di hamu an...! sian silindung do bona ni ugamo, alai disi do halak tole margondangi dohot guru manontori, ninna. Tumorop dope na lilu siangka huta na humaliang sian pakpahan, ima angka huria pagaran; pola adong na palaho parsili, marmanuk di ampang mangido tubu ni anak dohot tubu ni boru na olo mangolu; adong na mangapus hambing puti huhut margondang mangido hagabeon, parhorason, hamoraon dohot harajaon. Sangap situtu ma di tingkii datu, sai dihatai halak ari-ari.\nAlai nang pe songoni, na marngolu do Hata ni Debata... anggo ruas ni huria lam tu tambana do.tarida sian bilangan na dapot di ujung ni taon 1920, adong do 10098 torop ni ruas angkup ni 122 halak parguru. Sada nari na paslasroha, ima hepeng na pinapungu di na saton i adong hirahira F.3000.\nNa metmet di mulana i, lam dipararat Ho do i,\nLam ganda do bilangan ni\nna pararathon hataMi bahen sangap di Goarmu\n4.Na masa di holangholang ni taon 1921 – 1940\nAnggo ditaon 1921 nunga lam tarida diangka ruas ni huria i panandaon di Debata: nunga lam dihaposi, na Debata do silehon ngolu dohot na sumarihon saluhutna di parngoluon on. Ai molo di ari 3 juli 1921 ditingki na sinoro ni porhas jabu ni Fridolin Harianja, tung apulapul do jamita ni tuan F. Kaiser tu na marhasusaan i “ ndada pola laho ho mangido pangurupion tu begu, alai tu Tuhanta do. Nunga adong idaon dideba ruas na marargahon kebudayaan ditingki hamamasa ni las ni roha dohot haroan na asing. Alai tutu do anggo panghorhonna, ala na tumorop dope na so mangantusi ugamo dohot lapatan ni Kebudayaan, gabe torop do tutu na tartuktuk hinorhonna. Songoni ma na dapot ditingki na manuhor sapasang ogung najolo Japinudun Sormin. Ala las ni roha do nian, jala dipatubegehon tu natorop, jala torop na so mangantusi gabe gumodangan marpingkir jala mandok: Nunga boi margondangi, laos disi ma ro sibolis i laho manegai harajaon ni Tuhanta, dipangke do sada datu sian hasundutan na margoar si ISAK, dipajuju ibana angka jolma margondang mamele begu; torop ma antong na lilu laos mangoloi na nidokna..\nDitingkii Tuan F. Kaiser do na manguluhon huria di Pangaribuan, parjamita na koras do tuan i jala jotjot do tarbege poda sian tuan i. “ Agia sahalak Kristen asal ma pita, asa hapolinon ni ha-Kristenon apala dihalashon tuan i, torop ma na bali sian huria.\nDia ari 9 Agustus 1924 marpesta perak do tuan i ala las niroha ni angka anak singkola sian parsorminan dibasabasa na nilehon ni debata tu tuan i, tung manortor do huhut mangendehon ende pujipujian di pesta i, ima na niuluhon ni Guru Melanthon Pakpahan Ala suhar i tu roha ni tuan i, gabe muruk ma ditingki pesta i. Tung hansit jala lungun do roha ni huria Pakpahan diparbungkas ni guru elkana Gultom di bulan Nopember 1927; ai tung denggan do panogunoguon ni guru i di huria pakpahan lumobi dipanogunoguon tu singkola, jala dohot do huria pagaran marsak diparbungkas ni guru i.\nTagamon tu mundurna huria? Ndaong. Ai sai diramoti Debata do huriana; ai ro ma gantina Gr. Elkana siagian, sada guru na malo marmusik, mangajar ende dohot manogunogu singkola. Ala ni parmusikon ni guru i, tung mura do saut huria pakp sapaahan manuhor musik ( Sarune ) sapasang, molo masa pesta dihuria, dihuta, nunga tung mansai maruolol begeon soara ni sarune i; suang songoni anak singkola di hamajuon. Molo pinamanat anak singkola na pinatammat ni guru i di taon 1930, toropan do nuaeng na maju, ai tung na dungo do nasida dipangajarion.\nMardomu antong di tingkii tung lungun do roha ni jolma marhuria, ai molo adong na marsahit, na marsitaonon tung soadong do sian i na so diapuli tuan Otto Marks, ima na mangganti tuan F.Kaiser jotjot do idaon tuan i pola manaon udan laho mangapuli angka na marsak, so pola marpayung manang marsipatu, ai ronson do ulaon ni Tuan i. Asa tung tarida do hinauli ni pangatur ni Tuhanta di huriaNa i, tung mansai radot do tuan Otto Marks arian dohot borngin so marnaloja. Muruk do rohana mida parjuji, pola dohot hau inganan parjujian i dimuruhi tuan i gabe rahar muse hau i. Godang angka tanda halongangan hapapatar hagogoon ni Debata dipatupa tuan i.\nDitaon 1930 tung godang do parhusoran ni angka pangula ni huria di pangaribuan, di bona ni taon pansiun ma Pd Marthin Nasution, ro ma singkatna Pd Fridolin sihombing na baru haruar sian singkola pandita; alai holan sataon mangula nunga mamintor bungkas tu Sumatra Timur. Hinorhon ni angka na masa, ndan pintor ro singkat ni pandita i dung pe manang sadia leleng ro Pandita Ferdinan simorangkir manguduti ulaon i. Nang Gr. Elkana Siagian bungkas tu huta salem manguduti ulaonnasida, suang songoni Gr Rapot Gultom tu Barus; ro ma singkatna Gr Gersom Sormin sian Purbatua. Ala na hurang pangula ni huria, gabe mangulahi mangula guru Jeremias Pakpahan naung pensiun hian, angkup ni Gr Mahadi Pasaribu ro sian Padang Siandomang dohot Gr Elon Pakpahan naung mangajari hian di singkola huria na di pangaribuan, jala laos taon on do tarpillit KAS BESTUR kas bestur na parjolo.\n1. Raja Kaleb Pakpahan\n2. Mgr. Elakan Sormin\n3. Op. Pinggan Harianja\n4. Mgr. Fidrik Pakpahan.\nDi taon 1931 ro ma Gr. Agust simanjuntak sian Balige maningkati Gr. Amos Pakpahan naung leleng hian mangula di parubatan ( Poliklinik ) di pangaribuan, jala sibaso naung adong disi hian holan sataon nunga bungkas, ala malo do Gr August simanjuntak mangurupi ina na mangintubu.\nDung ro Tuan C. Schreiber di taon 1933 na maningkati tuan Otto Marks na bungkas tu Sipoholon, rap mangula ma tuan i dohot angka kas bestur. Tung godang do dipaimbaru tingkii, jumlo dipasimpan bagas ni Pandita dohot Guru, dipajongjong 2 Paarsingkolaan na imbaru: sada tu kelas I –III na sadanari tu kelas IV – V. Tung uli do parsingkolaan i, tardok na ummuli do sian sandok Tapanuli Utara na margoarhon Singkola Zending. Diparade ma huhut inganan na marsahit siat 30 halak di parubatan ( Hulpzieken ) Rumah sakit penolong di pangaribuan. Di Cet ma sude jabu dohot parsingkolaan dohot rumah sakit jala taratur ma idaon, jala tarlumobi dipauli muse Waterleiding na marmasin sandiri, asa tung hias do sude pargodungan pakpahan. Las do roha di rumah sakit i; ai tung denggan do pangkorhonna tu huria nang pe di tingki na parpudion di tangan ni Negara rumah sakit i. Sahamauliatehononhon do angka pangula na disi, ima: August Simanjuntak, Mtr. Mangantar Silitonga, Mtr. Lodwig Gultom dohot Mtr. M. Sihombing, angka parhalado ditingkii, nang pe godang angka parungkilon ni Negara tng las do roha mamereng singkop do angka ubat disi.\nAla ni godang ni ulaon diangka pembangunan, ndang pola hinata be nang masa na masitihaman, ai lam balga siulaon, lam umbalga do sipingkiran; ai disada tingki pola do balga parsalisihan ni angka kas bestur dohot tuan i, ala dipangido angka kas bestur hatorangan ni pardabudabuan ni huria, hape diparadianhon tuan i ma sude nasida, disingkati ma muse angka na imbaru, haru pe songoni ndang pola adong hasusurut ni huria i; ai dame do muse na dapot di hura i, dame na sian Debata marhite pesta parolopolopon na masa ditingki i ( 1936) mamestahon naung tuk 50 taon huria i dung dipaojak Tuhanta.\n4.Pesta Sere 1886 – 1936 HKBP Pakpahan\nTung ribur do Pesta i; ai sude do ro angka huria na humaliang tole muse pinatongam ni sarune naung adong di huria i, pinalo ni angka parsarune naung lam malo. Salpui disangkapi huria i ma naeng pajongjong Gareja na imbaru jala na ummuli; dipungka papungu guguan tu gareja di taon 1936, alai marisuang ala di taon 1940 tartangkup ma muse tuan Pandita ( Jerman) di porang portibi II, sundat ma ulaon i, ima alana umbahen na so torus denggan mardalan ulaon i.\n5.Na masa di holang-holang ni taon 1941 – 1952\nMamungka sian taon 1941 sahat tu taon 1950 holan hasusaan do na masa; ai so mansohot dope porang di portibi dohot negara. Paraloan ni Bolanda tu Jerman dohot nippon, porang ni nippon, revolusi di Negara dung merdeka dohot agresi I dohot agresi II.\nDi bona ni taon on ro do pandita Gustaf A. Harianja sian sipiongot mangganti Pd. Ferdinand Simarangkir, tung ganggu do roha, ai tibu dung sahat pandita i mamintur tubu parungkilon tu huria, ima siala na sinuru ni Ass Demang P Manurung mangola parik nauli ni godung Pakpahan; tung mansai marsak pandita i mamingkirhon, ai nunga tung roa idaon dung maloha parik i, alanii ndang mansohot be pandita i laho mamparjuanghon, pola do sahat marurusan tu Resident Sibolga dohot tu Jakarta. Hinorhon ni Jorbut ni Paraloan i ( porang) tung mabiar situtudo angka kerkerat, ala biar ni nasida gabe toropan tertekan binahen ni Ass Demang. Tung hagogoon ni Debata do na margogoihon pandita i, huhut manjaga huriaNa. Lam satahi ma muse angka kerkerat dohot angka natuatua, diujungna monang ma hatigoran. Ai saut do muse dibagasan dame dipajongjong parik i, ala olo do Ass demang i manggarar harugian laho paturehon muse. Ditingki haroro ni Nippon tu luat on nang na maralohon batak Nias Zending, na niuluhon ni Tuan Karelse, dihabaranihon Pandita i do mampartahanhon arta ni huria, disoro angka bungku sian tuan i, dohot angka harotas, ulaula kantor, pola so martuhor harotas ressort saleleng panditai disi. Angkup nii dilehon deba tu kantor Pusat HKBP.\nDiharoro ni Nippon taon 1942 tung dangol do ditaon huria; ai hira so bagas nabadia be gareja i dibahen, godang arta ni huria i naeng buatonna, jala naeng tembahonna panditai. Apala na humanccit partinaonan di huria i, ima ditingki paraloan ni negara tu bolanda, sude do pangisi ni huria i mangungsi maninggalhon bagasna be, alai anggo Pandita i dohot guru Theodrik Pakpahan ( Guru Huria ) sai dihabaranihonnasida do modom di godung manjaga arta ni huria ujungna dipasimpan tu Parsorminan. Parirna i ndang hainganan be bagasniba, ndang tartopot be bagas na badia jala marpungu songon na somal, gabe di Tagahambing nama parmingguon dijabu ni Kepala Kampung Walter Pakpahan, ala so hasiatan gabe sahat ma tu alaman, dangolna i antong, pola do manang piga hali disi tardidi dohot manghatindakhon haporseaon.\nDung lam sobu paraloan na tu Bolanda i dipaksa tentara ma ingkon lohaan jabu dohot parsingkolaan, dihabaranihon pandita i dohot deba dongannasida manopot komandaan L. Malau mangido asa unang unang dohot parsingkolaan i diloha. Hape naeng do tembahon ni Komandan i pandita i, tarlumobi ala so mamboan surat sian angka panjaga;alai diujungna denggan ma nasida manghatai, saut ma ndang pola diloha parsingkolaan i. Hape dipudi muse ro dope parenra sian wakilna ingkon lohaon sude bagas na dipargodungan, nang pe naung adong parundingan ni komandan i dohot bolanda di bulan Agustus sahat tu September. Ro ma angka ina ni huria i rap dohot pandita imarudur mangorai asa unang diloha; Hape ditangkup tentara i ma pandita i. Marnida i, tung sude do angka na torop mangihuthon, gabe dipalua ma pandia i. Hape di na so panagaman nunga ditangkup muse 12 halak sian pangisi ni huria on, ditangkup ma dohot pandita i ditingki patupa Pandidion di Batu na dua, diboan sude tu parsingkolaan na jonok tu onan Gultom. Dibalbali ma nasida, sude mangangguhi,,,, pulik do anggo pandita i tu tombak tusam do diboan, disi ma ditunjang, dilombuti, maraburan mudarnasida, ponggol do rusuknasida. Dung i diboan muse nasida tu harangan lelengna 3 ½ bulan, saleleng na tartaban i nasida mabiar do sude ruas ni huria tu pakpahan ai jotjot do dipajoujou nasida jala diorai manghata-hata i sandok tung parir jala dangol do dihilala halak kristen na di pakpahan.\nAle dongan sai tangihon hata apulapul on\nSian Debata Amanta, na sun gogo i tongtong\nUnang mabiar hamu, hudongani pe hamu\nMulak ma sude na tartangkup i dibagasan hahipason, alai nang pe songoni paririna ditaon huria i, alai anggo haporseaon lam ganda do. Ditangihon Debata do angguk-angguk dohot tangiang ni huria. Salpu ma na dangol soluk ma las niroha, ditingki na gale i ma margogo huria i.\nDitaon 1946 nunga dipungka pajongjong Panitia Pembangunan Gereja Pakpahan na parjolo:\nKetua Umum : Pdt. G.A. Harianja\nKetua Pelaksana : TH. Pakpahan\nSekretaris : St. A Sihombing\nBendahara : St. PH. Pakpahan\nGale do jolo mulana, lam tu dengganna pardalan ni panitia i muse. Ala pinda Ketua, dipabangkit ma muse parhalado na paduahon:\nKetua Pelaksana : St. H. Pakpahan\nSekretaris : St. A. Sihombing\nBendahara : Gr. K. Sormin.\nDohot torop dongan nasida sian ganup marhutahuta, nunga lam tu lehetna pardalanan anggo tingkii. Ai ditaon na mangihut dibulan juli 1949 nunga marpungu hirahira 1000 belek angkup ni naung adong hian eme 57 belek labang 23 kg dohot hepeng Rp. 1269,69, na pinapungu ditingki na parjolo i. Las roha di na nilehon ni Debata pingkiran diangka pangula; beha ma bahenonnasida mangaramoti i ditingki hasusaan? Dipasalihon do eme jolo gabe sinok ma antong.\nDitingki na parpudi muse diganti ma bendahara gabe KJ Pakpahan. Ditingki na marrapot huria i pasingkophon parhau, tung adong do sipingkiran apala tung maol situtu; adong deba mandok asa sian Dolok Saut buaton, ia soi sian habinsaran. Dipingkiri pandita ma tung mansai godang do harugian molo sian na dua i buaton parhau i, gabe didok nasida nasida ma asa sian hau harangan na jonok huta i masiparhau. Hape mamintor torop do na manjua ala mabiar, ai tung mansai sunge do i ( op Raja na boratan ), ndang adong na barani tusi ninna be, ahu manjolohon ninna pandita i. Ndang adong na hantus dope rapot i, putusan ni rapot i mansai tung mabiar situtu ala so adong dope manang ise na barani na laho tusi. Ditogihon pandita i ma sahali St. Albinus Sihombing dohot St. Kasim Pakpahan tu tombak i; diujungna sada ma roha ni huria i pasauthon usul ni pandita i, saut ma laho sude nasida tu tombak sombaon na songe i songonon ma na masa disi.:\nBorhat ma sude pangula, angka natuatua, ina, naposo bulung na maboan sarune dohot tukang hau, dung sahat jumolo nasida marende , martangiang na niuluhon ni pandita, dungi ditangke ma hau na balga i huhut diendehon musik na mansai gogo : “ Talu sibolis dibahen Tuhanta, nang hamatean nang dosa sudena, Sai dihalashon rohanta ma i pangoluonna do hita sude “\nIdo pangarimpunan ni ende nasida sahat tu na marummpak tolu hau i. Muli ma natorop i marlasniroha situtu. Bagasna i antong Hamoraon, Hapistaran, parbinotoan ni Debata! Na so hasigatan do angka uhumNa, jala naso habogason do angka dalanNa! Ai ise dung umboto roha ni Tuhan i, Ise manuturi Ibana? Rom 11:33 -34. I do tutu, sian najolo sai dipambibiari Debata halak laho tusi, diloas Sibolis marhuaso jolo disi, asa unang adong manang ise ma barani tusi,lao paodongodong angka hau i asa adong buaton ni naposona, ruasna na niasinanna i. Ai sian Ibana do saluhutna ro, marhitehite Ibana jala marhapatean tu Ibanado sasudena I. Di Ibana ma hasangapon salelenglelengna, Amen ( Rom 11,36 )\nDung singkop sude parhau i dipauli pande hau ditombak na maol dalanan i, parramba na potpot, maralitan angka suga ni badoar angka sapsap bire na ingkon bolusan, boha ma bahenon manaru i? Angka ama na gomogo manarui sian tombak sahat tu dalan balobung. Laho manait hau partunggul na balga i, jotjot do runsur hau i tu toru, adong do na marmara? Ndaong. Sai di dongani Debata do ruas ni huriaNa.\nNunga tung godang angka parhau sahat tu godung pakpahan; dietong natuatua dohot pande hau ma nunga sae tu gareja i, alai.... tung godang dope ditombak i. Dipahepeng ma na lobi i, manambai kas pembangunan ni gaeja i. Ima na masa ditingki gurilla i ditaon 1949. Marrapot ma huria laho mamungka ulaon i, nunga marujung rapot mambahen upa ni tukang Rp. 20.000, jala laos dipasahat angka ina do sian hasil ni rapotna 85 belek. Saut ma dipungka manjama hau i di ari 22 Januari 1951, dipeakhon batu ojahanna di ari 25 Pebruari jala dipalolo di ari 5 maret 1951. Di ari 2 April saut ma dibungka na buruk i, paima sidung ditarup, diruar ma jolo dipatupa parmingguon.\nDitingki pature gereja na imbaru, jotjot do tarsosak huria alani hepeng dohot balanjo ni tukang dohot angka na porlu dope, alai tama sihamauliatehononhon tu angka dongan na sai pajolohon hepengna, dohot so pola manjalo hepeng/ongkos ni motorna molo porlu tu huria.\nNunga taida godang ni siulaon na dokdok i di huria Pakpahan, tulus do saluhutna nang pe diulahon ditingki parungkilon situtu, alai nang pe songoni ianggo ulaon dihuria pagaran ndang pola adong na so denggan mardalan, saut do mardalan sude, sermon ni angka guru, parpunguan ni angka ina sa-ressort, angka siulaon na di 22 huria dohot ressort garoga 22 Huria lelengna 1 ½ taon.\nDi bona ni taon 1952 i ma di ari 4 April 1952 bunglas ma pdt. Gustaf.A. Harianja tu pearaja, ala nasida do praeses silindung, ro ma singkat nasida Pdt. A. Silitonga sian Garoga, rap nasida manguls dohot Pd. E Simanjuntak di Ressort Pangaribuan.diparbungkason ni Pd. Gustaf A. Harianja, tung nalnal do holong ni roha ni huria Pakpahan dohot sude ressort i, marhite angka pambahenannasida ro di na pataruhon sahat tu pearaja mardalan pat sian pangaribuan.\n6.Na masa diholangholang ni taon 1952 – 1962\nTung diharonsonhon Pd. A. Silitonga do manguduti laho pasidunghon gareja i, anggiat humatop jongjong suang songoni diangka parsermonan ni angka guru dohot angka sintua pe. Dibulan September 1953 bungkas ma guru Th Gultom jala guru K. Sormin maradian sian pakpahan, gabe adong ma hagaleon parngkorhonnii. Ro do nian panggantinan Gr B. Panjaitan alai nunga tung mansai maol diuduti nasida ulaon i, lumobi parpunguan ni naposo bulung mate so mate nama, tar humehe ma nian saotik dung dipasahat ulaon i tu Gr. Kleopas simamora.\nTung las do roha diharoror ni ompu i Ephorus tu huria on, dung mulak sian pardalanan na tu eropa. Tongtong gok gareja na ro tumangihon jamita i, gari sian huria na asing tung torop do ro. Lam mangolu ma roha ni huria i laho paturoshon ulaon paturehon gareja na so haru sidung dope. Laos ditaon 1953 do saut Ressort Pangaribuan marbagi dua ( 2), ima Ressort Pangaribuan dohot Ressort Onan Tukka, lam tu dengganna ma peraturan ni huroa; ai ndada songon na salpu be torop ni huria siuluhonon ni sada pandita.\nDi bulan Oktober 1954 ro ma Guru E. Silitonga maningkati guru B. Panjaitan, suang songoni dibulan Maret 1955, bungkas ma Pd. A Silitonga ro ma Pd. P Marbun singkatnasida. Asa holan sada nama pandita mangula di Ressort Pangaribuan, ala Pd. E Simanjuntak pe, nunga putus na ingkon bungkas tu pulo Mentawai pararathon barita na uli tusi.\nAla na lam ponjot siulaon di Ressort na bidang i, mardomu tu pangidoan ni torop huria, saut do marbagi 2 ressort i: Ressort Pangaribuan dohot Resort Gultom.\n1. Ressort Pangaribuan na niuluhon ni Pd. P. Marbun\nHuria Pakpahan ( sabungan ), Tongatonga, Lumban sormin, Parsorminan, Sibingke, Parlombuan, Najumambe, Lobu Sonak, Purbatua, dohot Pasar Baru.\n2. Ressort Gultom ni uluhon Pd. S. Silaban\nRahutbosi ( Sabungan ), Batumanumpak, Batunadua, Lumban sidari, Lumban sinaga, Sibudil, Pansurnatolu, Lobugala.\nNdang pola songon na sailaon be susa ni pandita mangebati huria, ala naung ummotik siuluhonon ni sahalak: boi ma dumenggan jala ummatur angka siulaon, nang na manorushon paulihon gareja nunga lam burju. Parpunguan ni naposo bulung nunga lam uli, lumobi diparmusihon niuluhon ni Gr F. Silitonga. Marrumang orkes do jolo parmusihon i, alai dung lam maju dohot ma sarune i dipangke laho pangoluhon naung leleng maradian.\n7.Pesta Pangompoion Gereja na Imbaru di ari 31 Juli – 5 Agust 1956\nTung ribur do pesta i sian ari 31 Juli sahat tu mata ni pesta i, tongtong mar Evanggelisasi bodarina. Marroan dohot angka huria na humaliang. Di mata ni pesta i, ro do Ompui Ephorus marjamita: tangkas diondolhon Ompu i na tarsurat di 2 Petrus 3:18, disosoi ruas ni huria i mangido sian Tuhanta anggiat lam tu toropna na tardidi di gareja i. Lam magodang parbinotoan partondion nang diruas ni huria i.\nRo do Praese Silindung Pd. Gustaf.A Harianja na manghangaluthon sahat tu na pajongjong gareja i dohot panghophopon ditingki hasusaan situtu. Marlas ni roha ruas ni huria i diharoronasida marningot balga ni asi dohot holong ni Debata na mandongani nasida sahat tu hamonangan na manaluhon harajaon ni sibolis. Di taon 1957 nunga lam martamba nang pangula, i ma haroro ni guru M. Harianja sian silindung gabe guru di huria pakpahan, tung uli do sude angka sihobasan di huria jala di bona ni taon on manuhor Electrik na imbaru na marmasin sandiri sipangkeon di gereja na imbaru i. Denggan do panogunoguon ni pandita di sude angka ulaon di parjamitaon, pangapulion tu na marsitaonon. Hira sude na monding di ruas ni huria pakpahan, tung dungo do pandita i manopot laos manaruhon tu udean. Haru pegawai tahe nunga dohot marpungu laho mangapuli tu na marsitaonon na niuluhon ni ass Wedana L. Sitompul, jala ringgas marsilua tingki pesta ni huria.\nDi taon na mangihut muse, marsorin ma ro parungkilon mamungka sian taon 1958 – 1961 di hamamasa ni porang saudara. Biahaton sude halak. Na dikota mabiar tu huta na asing, angka pegawai Negeri sipil guru na di dusun nunga mangungsi tu kota ala ni biarna. Alai nang pe songon i, ianggo harajaon ni Tuhanta ndang humordit, gariada godang dipataridahon Tuhanta dalanNa laho pataridahon sangkapNa. Sai adong do sian tongatonga ni Tentara i na holong roha di huria songon Lts.C.H.Kamalirang halak sangihe, tung tau tiruan do diparugamoonna. Nunga torop sian tentera i na tardidi, manghatindakhon haporseaon saleleng di hagunturon ( Na sian Sipelebegu)\nApala di boa ni taon 1961 sahat tu parsitongaan ni taon ima apala pambebeon ni hasusaan i; ai disi ma apala nabiahaton jolma na di huria i. Ro do di tingki bornginna tentara na sian Rimba manculik torop ruas ni huria i. Sian Lumban sormin, Harianja, Parsibarungan, Pakpahan. Asa tung so tarpodom do jolma ditingkii, holan na patagamtagam habiaran. Marsiak huhut parngoluon ni natorop, ai tung susa do pengangkutan tu tarutung, ndang boi motor mardalan anggo so didongani tentara. Tuani ma ditatap Tuhanta pardangolan i; ditangihon joujou ni natorop di tangiangna be, songoni angka anggukangguk ni angka na marhasusaan, marujung ma hasusaan i, dilehon ma dame di parsitongaan ni taon i ( 1961 ).\nDibona ni taon 1961 tarpasupasu 5 halak sintua: St. Soritua Pakpahan, St. Maruli Pakpahan, St. Paulus Pakpahan, St. Sahala Pakpahan, St. Donatus Pakpahan. Laos ditingki ma dipungka muse mambahen punguan MANNENCHOOR di huria, tung denggan do punguan i, ai gumodang angka na tumua ruasna. Sanga do na jolo lam otik ruas ni punguan i ala mulak angka guru tu hutana be. Dung aman, marroan ma nasida muse tu punguan i, lam hehe muse , martambatamba ruasna, lam mauas sude ruas tu harajaon ni Debata, malungun torop halak gabe pangula di porlak anggur ni Tuhanta, saut ma manjalo pasupasu tohonan hasintuaon angka kas bestur hian: St Buha Tambunan, St. Walter Pakpahan, St. Purba Pakpahan, St. Torang Pakpahan, St.Mgr. Bujur Pakpahan, St. Justin Pakpahan, St. Samuel Pakpahan, St. Bunti Harianja.Tung godang pe hasusaan, alai gumodang do pasupasu dilehon Debata, alani tama tadok: Mauliate ma di Debata na pamonang hita marhitehite Tuhanta Jesus Kristus ( I Korint 15 :57).\nANGKA NA MANGULA DI HKBP PAKPAHAN\nSAHAT TU TINGKION\n1. Pandita Jerman\nTuan Meis, Tuan Maisel, Tuan F. Kaiser, Tuan Otto Marks, Tuan Schreiber.\n2. Pandita Batak\nPd. Kilian Lumbantobing, Pd. Karl Hutabarat, Pd. Jonas Siregar, Pd. Kleopas Lbn Tobing, Pd. Marthin Nasution, Pd. Fridolin Sihombing, Pd. Perdinan Simarangkir, Pd. Gustaf.A Harianja, Pd. A. Silitonga, Pd. E simanjuntak, Pd. P. Marbun.\nGr. Erastus Simatupang, Gr. Elias Pandiangan, Gr. Kenan Hutagalung, Gr Amos Lumbantobing, Gr Justin Lbn.Tobing, Gr. Hendrik Parapat, Gr Justin Sihombing ( Ephorus ), Gr Luther Tambunan, Gr Henok Gultom, Gr Elkana Gultom, Gr Marthin sormin, Gr Malanthon Pakpahan, Gr Jeremias Pakpahan, Gr Jacobus Matondang, Gr Germaicus Siagian, Gr Enos Panggabean, Gr Muda Panggabean, Gr bonafasius Pakpahan, Gr Arsenius Sihombing, Gr Jason Pakpahan, Gr Simion Tambunan, Gr Gayus Silitonga, Gr Williem Sihombing, Gr Elkana siagian, Gr Manase Pakpahan, Gr Rapot Gultom, Gr williem Pakpahan, Gr. Gersom Sormin, Gr Thomas Silitonga, Gr Fridolin Sianipar, Gr Humala Pakpahan, Gr Boni pakpahan, Gr Marsius Situmeang, Gr Theoplus Hasibuan, Gr. A. Origenes Pakpahan, Gr. Kerenius Sormin, Gr Mahadi Pasaribu, Gr Janiandar Hutauruk, Gr Benjamin Tambunan, Gr Parluhutan Pakpahan, Gr elon Pakpahan, Gr Theodrik Pakpahan, Gr Saulus Simanungkalit, Gr H. Porman Pakpahan, Gr Theodocius Gultom, Gr Ferdinand silitonga, Gr Madin Harianja.\nBg. Samuel Gultom, Josep Harianja, Rdj. Kaleb Pakpahan, Benjamin sormin, Mgr. Friedrik Pakpahan, Gr. Kondrad Gultom, Gr. Amos Pakpahan, K.K. Josep Harianja, Rdj. Muda Pakpahan, Bonifacius Pakpahan, Gr Gersom Harianja, Gr. Salomo Gultom, Heber Sihombing,, KK. Walter Pakpahan, Mtr. Mantak Sihombing, Gr. Jaksan Pakpahan, Buha Tambunan, Bg. Walter Pakpahan, Purba Pakpahan, Torang Pakpahan, wesly Pakpahan, Mngr Bujur Pakpahan, Justin Pakpahan, Samuel Pakpahan, Bunti Harianja.\nSt. Nicolaos Pakpahan Lumbangaol\nSt. Matheus Pakpahan Gadonglumban\nSt. David Pakpahan Lumbantanjung\nSt. Stepanus Sormin Lumban Sormin\nSt. Petrus Sormin Lumban Sormin\nSt. Herman Pakpahan Lumban Bona ni onan\nSt. Salomo Pakpahan Lumbantanjung\nSt. Amran Harianja Harianja\nSt. Jamarbulung Pakpahan Lumbantanjung\nSt. Thomas Pakpahan Sipegepege\nSt. Bileam Pakpahan Gadong Lumban\nSt. Alexander Harianja Harianja\nSt. Polis Harianja Jonggi ni huta\nSt. Juli Pakpahan Sipegepege\nSt. Marthin Gultom Parsibarungan\nSt. Joab Pakpahan Lumban Siantar\nSt. Friedrik Pakpahan Lumban Gaol\nSt. Josep Gultom Lumban Tanjung\nSt. Anton Gultom Parsibarungan\nSt. Jesayas Pakpahan Gadong Lumban\nSt. Pilemon Pakpahan Lumban Situmorang\nSt. Luther Sihombing Lumban Tanjung\nSt. Betuel Simatupang Lumban Sormin\nSt. Jarura Pakpahan Lumban Bona ni Onan\nSt. Arginius Panjaitan Banjar Godang\nSt. Friedrik Sormin Ribolak\nSt. Lepi sormin Pagardolok\nSt. Jacob sormin Simaninggir\nSt. Julianus Dongoran Lumban dongoran\nSt. Jason sormin Hutatatonga\nSt. Aron Sormin Pagaran dolok\nSt. Jairus Sormin Bonan Dolok Saur\nSt. Valentin Sormin Lumban Sormin mulamula\nSt. Mikha Sormin Pagaran dolok\nSt. Saulus Dongoran Simaninggir\nSt. Kilian Gultom Parsibarungann\nSt. Gersom Harianja Harianja\nSt. Marthin Pakpahan Sipegepege\nSt. Salomo Pakpahan Banjar dolok ( Kel. St. K. Sinaga )\nSt. Julianus Pakpahan Tagahambing\nSt. Mikha Pakpahan Pulo Tanjung\nSt. Hermanus Pakpahan Pulo Siranggiting\nSt. Jannus Pakpahan Lumban Bona ni Onan\nSt. Ruslan Pakpahan Huta Pulo\n6. Sintua Nuaeng\nSt. Kenan Pakpahan Lumbangaol\nSt. Wesly Pakpahan Huta pulo\nSt. Albinus Sihombing Lumban Tanjung\nSt. Donatus Pakpahan Lumban Bona ni Onan\nSt. Hermanus Pakpahan Gadong Lumban\nSt. Petrus Harianja Sabungan ni Huta\nSt. Bistok Pakpahan Pnjung\nSt. Mula Tua Pakpahan Lumban Ambar\nSt. Salem Pakpahan Gadong Lumban\nSt. Justin Pakpahan Lumban Gaol\nSt. Samuel Pakpahan Sipegepege\nSt. Torang Pakpahan Dolok Pansur Godang\nSt. Mgr. Bujur Pakpahan Gadong Lumban\nSt. Walter Pakpahan Lumban Bona ni Onan\nSt. Sopar Pakpahan Lumban Siantar\nSt. Buha Tambunan Huta Tambunan\nSt. Julianus Pakpahan Dolok Pansur Godang\nSt. Purba Pakpahan Lumban Tanjung\nSt. Edipolo Pakpahan Sipegepege\nSt. Paulus Pakpahan Taga Hambing\nSt. Soritua Pakpahan Lumban Tanjung\nSt. Bunti Harianja Jonggi ni Huta\nSt. Sahala Pakpahan Lumban Gaol\nSt. Maruli Pakpahan Taga Hambing.\n7. Parguru Hasintuaon\nViktor Pakpahan Pulo\nHuala Pakpahan Lumban Bona ni onan.\nDUNG MARJUBILEM 100 THN , TAHUN 1986\nDiposting oleh nimrotsinaga di 05.48 Tidak ada komentar:


Jamita Evangelium, 18 Nopember 2018, Minggu XXV Dung Trinitatis: Taluhon ma Hajahaton Marhite Ulaon na Denggan (Roma 12: 9-21) Pelita Batak Online\nJumat, 16 November 2018 18:17:00\nSada sian pinompar ni Zaman Pencerahan (Inggris: Renaisance; German: Aufklaerung) na umpudi tubu di pangujung ni abad pa-20-hon alai margurasa tong sahat tu nuaeng on, i ma Filsafat Relatifisme, na mandok ndang boi dohonon ni sasahalak be na hinaporseaonna i do na sumintong sian na hinaporseaon ni na asing, jala siala ni i ndang boi be dohononna na ia ruhutruhut ni parange ngolu hadaulatonna i do na dumenggan sian ruhutruhut ngolu hadaulaton ni na asing. Ai ganup subjektif do. Ganup kontekstual do. Siala ni i, mangihuthon filsafat Relatifisme on, nang halak Kristen pe ndang boi be mandok na na hinaporseaonna taringot tu songon dia halak boi malua sian dosa nang sian hamatean -i ma holan marhite haporseaon di Jesus Kristus- laos songon i nang ruhutruhut hadaulaton ni ngolu ni halak Kristen pe ndang boi be dohononna sumintong sian haporseaon haluaon nang ruhutruhut hadaulaton ni ngolu ni parugamo na asing dohot so so parugamo pe tahe.\nDomu tusi, di tongatonga ni masyarakat majemuk, i ma masyarakat na marragam haporseaon ni angka penduduk na mian di sada negara nang di angka negara-negara, unang adong ketegangan sosial di tongatonga ni penduduk na marasing haporseaon dohot ruhutruhut hadaulatonna disosoi ma asa dipadao angka parugamo ma ulaon na patutoru haporseaon dohot ruhutruhut hadaulaton ni ngolu ni parugamo na asing sian na tiniop nasida. Ganup ma menghargai haporseaon dohot ruhutruhut hadaulaton ni ngolu ni ganup parugamo asing sian parugamoonna. Na rumingkot ganup ma unduk tu uhum na adong di tongatonga ni negara inganan mangolu nasida.\nAtik pe songon i, ndang diorai sasahalak manghaposi na hinaporseaonna dohot manghangoluhon ruhutruhut hadaulaton (Jaha: Etika) ni ngolu hinaporseaonna na so maralo tu uhum di negarana. Siala ni i, mansai ringkot do bagas jala toras haporseaon ni sasahalak dohot di ruhutruhut parange ngolu manang hadaulaton ni ngoluna. Mansai ringkot halak Kristen mangantusi songon dia do ajaran ruhutruhut ni ngoluna songon angka naung tinobus ni Kristus di portibion siala ni asi ni rohana, ndang asa tumigor ibana di jolo ni Debata, alai ala naung dipatigor ibana marhite Jesus Kristus uju manang atik pe pardosa do ibana.\nMansai ringkot tarlumobi ala marhite hinaadong jala hinahatop ni teknologi informasi internet na so adong batasna di era revolusi industry na paopathon nueang, mansai bahat do diajarhon jolma i di dekade paduahon abad pa-21-hon on angka ruhutruhut hadaulaton ni ngolu marhite internet na tupa ndang saurdot tu ruhutruhut hadaulaton ni ngolu ni Hakristenon. Di masyarakat na songon i mansai ringkot botoonta beha do ajaran ni Hakristenon taringot tu songon dia ma sama halak Kristen marparange sama nasida asa uli parsaoran (Hubungan Intra-Kristen), dohot songon dia ajaran ni Hakristenon taringot tu songon dia marparange hadaulaton maradophon angka donganta jolma na so sapamingkirion dohot hita (hubungan antar umat beragama, gariada maradophon angka donganta jolma na manghasogohon hita dohot na mamusui hita ndang ala taula na so denggan maradophon nasida, alai ala songon i parange hadaulatonna, na marasing tu parange hadaulaton nasida. Na boi do ajaran na tahaposi i marimbar sian ajaran na hinaposan ni angka donganta na so sahaporseaon dohot hita.\nSiala ni i, mansai denggan do dienet jamita evangelium di tongatonga ni hurianta di minggu pa-XXV-hon dung Trinitatis sadarion sian surat ni Apostel Paulus taringot tu songon dia ma ruhutruhut parange hadaulaton ni halak Kristen, tarlumobi dung dipanghulingi Tuhanta hita dua minggu padodot asa paratarata silehonlehon ni Debata tu hita so didongani biar jala asa patupahon uhum dohot hatigoran di jolo ni Debata songon rumang na tingkos ni panombaonta tu Debata.\nNaeng marsiajar hita sian sada bagian sian surat ni Apostel Paulus tu huria na di taon 56 tu lobi hurang duaratus halak ruas ni angka huria na marpungu di angka jabu ni ruas ni huria i di kota Rom, jala tu hita ganup nuaeng di ingananta be di sandok portibion, tarlumobi di Indonesia Raya na tahaholongi on. Dienet jamitanta sian bagian etika ngolu manang ruhutruhut ngolu hadaulaton ni na porsea i dung dipatigor Debata nasida marhite silehonlehon haporseaon di ulaon ni Jesus Kristus di silang i.\nDi na mangalusi sungkunsungkun songon dia ma halak Kristen naung dipatigor Debata marparange maradophon sama donganna Kristen dohot sama donganna jolma na so Kristen, tarlumobi maradophon angka so manghaholongi nasida di ngolu on, songon dia do pangajarion ni hata ni Debata marhite apostelna Paulus? Songon ni ajarhon ni ugama Jahudi dope, i ma marhite na unduk tu uhum ni si Musa naung dipinaandar ni angka pangajari ni Jahudi sahat tu partingkian ni apostel Paulus, manang songon halak Gorik dohot Romawi na marasing sian uhum Jahudia, isara na mangoloi hagiot ni daging, manang songon halak Romawi na sai manaluhon angka bangso naung nirajaanna marhite sinjata sian bosi na mamunu hosa ni angka musunasida? Songon niajarhon ni angka ugamo nang ideologi na tatanda nuaeng di portibion nuaeng na so saurdot dohot ajaran Hakristenon do?\nApostel Paulus mangajarhon ia ruhutruhut hadaulaton ngolu ni halak Kristen ndang be songon ruhutruhut ni Ugamo Hajahudion, jala ndang songon ruhutruhut ngolu ni filsafat Gorik manang ugamo nang pamingkirion Romawi. Ingkon panogunoguon ni Tondi Porbadia i do (Roma 7-8). Songon dia rumang ni panogonoguon ni Tondi Porbadia i di ngolu siganup ari, i ma na pinatorang ni apostel Paulus di bindu 12: 1-15:14. Parjolo ingkon pelehononta do ngolunta tu Debata. Paduahon ingkon jumolo tapaimbaru pingkiranta asa tarbahen hita umboto dia lomo ni roha ni Debata di parange ni ngolunta.Ndang jadi be nasida sarombang dohot portibion ((12:1-2).\nSongon dia rumang ni i? Dipatorang ma i di bindu 12: 3-15: 13 na marisihon na mangihut on:\nSongon dia halak Kristen marparsaoran dohot dongan sama Kristen di tongatonga ni punguan parsaoran nasida (Jaha: Ekklesiologi) dipatorang di bindu 12: 3-8, i ma unang adong angka sijalo sada silehonlehon ni Debata i manghilala na sumurung ibana sian donganna na manjala silehonlehon na asing (I ma panurirangion, panghobasion, pangapoion, pangasian dohot manguluhon), ai sama ruas ni Kristus do nasida.\nSongon dia halak Kristen marparange maradophon donganna sama Kristen nang maradophon angka dongan jolma na so Kristen gariada na mamusui nasida, dipatorang ma di Rom 12: 9-21 (Jaha: Etika sosial). Diuduti do on di Rom 13: 8-14.\nSongon di halak Kristen marparange maradophon pamarenta (Jaha: Etika politik), dipatorang ma di Rom 13: 1-7.\nSongon dia halak Kristen na ro sian sada hasomalan di parmanganaon dohot di parminumon dohot na ro sian hasomalan ni ngolu na asing (i ma halak Jahudi dohot halak Kristen na so Jahudi) dipatorang ma i di Roma 14: 1-15: 13). Jaha: etika Relasional antar suku bangsa.\nAsa, bagian na paduahon i do na gabe jamita di hita di minggu on, i ma Roma 12: 9-21: Dia do ruhutruhut parange sosial ni halak Kristen maradophon donganna Kristen nang maradophon donganna na so Kristen, tarlumobi na paburuburu nasida dohot na patupahon na jat tu nasida?\nDibonai ma saluhut ayat 9-21 i dohot sosososo di ayat 9 asa (i) mangulahon holong, (ii) manghagigihon hajahaton dohot (iii) mangharingkothon dohot mangulahon na denggan tu saluhut halak (ayat 17). Rumang ni tolunsa dipatorang ma di dua horong, i ma:\nHorong parjolo, dongan sama Kristen. Hubungan Intra-Kristen (ayat 10, 13, 16).\nHorong paduahon i ma angka na manghasogohon halak Kristen, i ma na papuruburu, patupahon na jat tu halak Kristen (ayat 14, 17-21). Hubungan antar ugamo dohot na so marugamo.\nAlai asa boi tuk halak Kristen i patupahon na denggan tu duansa adong ma:\nRuhutruhut partondion siulahonon ni halak Kristen, i ma na dipaandar di ayat 11, 13, 15).\nTaida ma sadasada:\nParjolo, mangulahon na denggan tu sama halak Kristen asa tubu parsaoran na denggan dohot na masihaholongan. Dia ma sipatupaon tu dongan sama Kristen? I ma:\ni. Masijolojoloan masipasangapan (ayat 10)\nii. Mangantoi na hasea di angka na badia (ayat 13)\niii. Marsada roha (ayat 16)\niv. Serep maradophon sama dongan (ay 16).\nPaduahon, mangulahon na denggan nang tu angka na paburuburu hita halak Kristen.\nDia ma sipatupaon tu nasida? I ma:\ni. Intap ni na tarbahen hita, maniop dame di jolo ni saluhut halak (ay 18).\nii. Unang mamaloshon (ayat 17) manang marlulu alai pasahathon pamaloson tu Debata (ay 19), gariada\niii. Mamasumasu nasida (ayat 14) na tumangkas tarida marhite na mangalehon nasida mangan dohot minum uju male manang mauas nasida (ayat 20);\nPatoluhon, partondion na mangoloi Debata, marsihohot, ringgas jala marsolidaritas hajolmaon. Ndang tarbahen ni halak Kristen patupahon duansa i sian gogona sandiri. Asa tarbahen nasida patupahon i, ingkon suan ma di roha nasida ruhut partondion na mangihut on:\ni. Mangoloi Tuhan (ayat 11)\nii. Unang sumurut, alai ringgas jala martondi na girgir (ayat 11)\niii. Marlas ni roha manghirim, marbenget ni roha di haporsuhon jala jugul martangiang (ayat 12)\niv. Marlas ni roha dohot na marlas ni roha, tangis dohot na tangis (Jaha: Solidaritas hajolmaon, ayat 15).\nTolunsa na di ginjang i mansai ringkot: Mangulahon holong dohot na denggan tu dongan Kristen nang na so Kristen, jala mangulahonsa di bagasan pangoluion tu Tuhani, mardongan tondi na girgir, na marlas ni roha, na marbenget ni roha dohot na marsolidaritas hajolmaon. Impolana: Mangalo na jat marhite ulaon na denggan.\nDi zaman relatifisme dohot di partingkian na lam hehe angka pangajarion parange ni ngolu mangadopi angka ketegangan-ketegangan di tongatonga ni hajolmaon nuaeng on, bahatan siala ni kepentingan ekonomi dijou do hita halak Kristen asa patuduhon na so sarombang hita dohot portibion. Tolunsa na di ginjang i mansai ringkot ingkon tapabagas dohot taparangehon di tongatonga ni bangsonta Indonesia Raya.\nParjolo, beha do parangenta maradophon donganta sama Kristen? Taulahon do na denggan tu nasida?\nPaduahon, beha do parangenta maradophon donganta na so manghaholongi hita, gariada na manghasogohon dohot mamusui hita? Tapatupa do dame dohot sude halak tarlumobi dohot na so manghaholongi hita intap ni na tarbahen hita? Taula dope na denggan tu nasida songon angka naung dipatigor Debata ala ni asi ni rohaNa, ndang ala ni hasintonganta? Tapasupasu do na mamusui hita? Talehon do nasida managan dohot minum uju male, jala minum uju mauas?\nPatoluhon, beha do partondionta di na patupahon i sude? Nunga sumurut hita? Martondi na girgir dope hita manang nunga martondi na gale? Hot dope hita angka na manghirim, benget di haporsuhon, jala jugul manangiangkon na taadopi? Angka na marsolidaritas hajomaon na timbo do hita, manang nunga na holan angka na mamingkiri dirinta sandiri hita?\nDi tongatonga ni masyarakat na patujolohon manang naung dipengaruhi filsafat relatifisme i jala na manjalo ajar na marragam sian internet i, na tupa marasing sian ajar parange hadaulaton ni Hakristenon i, ingkon tapatuduhon do dia hadaulatonta na tahaporseai jala tahaposi maradophon donganta Kristen dohot maradophon na manghasogohon hita. Ndang jadi hita meret sian na tolu i. Ingkon hot do hita. Ai marhite i do hita boi manindangi tu hadirionta songon siihuthon Jesus. Ingkon tapatuduhon ma i di tingki na tenang dohot di tingki na so tenang, isara uju masa angka krisis-krisis ni ngolu ni hajolmaon hinorhon ni angka bencana alam, krisis ekonomi, krisis sosial dohot na asing, ndang holan tu angka na tinggal jonok tu hita, alai intap ni tarbahen hita dohot ma tu angka na dao inganan ngoluna sian inganan ni ngolunta.\nDipasupasu Debata ma hita patupahon saluhutna i.(**)


Mangapuli Jala Patoguhon Angka Naung Matua di Portland, Australia\nJAHA DI BAGASAN HATA Afrikans Albania Amhara Arab Armenia Azerbaijani Baoule Basque Batak (Toba) Bislama Bolanda Cebuano Cheska Chichewa Chol Cina Kanton (Disederhanakan) Cina Mandarin (Disederhanakan) Cina Mandarin (Tradisional) Denmark Esti Farsi Fiji Fon Galicia Georgia Gun Hausa Heber Iloko Indonesia Inggris Isoko Italia Jepang Jerman Katalan Kazak Kinyarwanda Kirghiz Kongo Korea Kreol Haiti Kroasia Lingala Lituavi Magyar Malagasi Malayalam Melayu Myanmar Nahuatl (Huasteca) Ndebele (Zimbabwe) Norwegia Polski Portugis Portugis (Portugal) Prancis Rumania Rundi Rusia Sango Sepedi Serbia Serbia (Romawi) Shona Slovak Sloven Spanyol Suomi Swahili Swedia Tagalog Tahiti Tarascan Telugu Thai Turki Ukraina Valencia Vietnam Yoruba Yunani\nMangapuli Jala Patoguhon Angka Naung Matua\nDos songon negara na asing, di Australia pe godang do angka naung matua. Piga-piga naung matua dibahen do tu panti jompo. Disi, adong do angka perawat na boi mangurupi jala manjaga nasida.\nAlai sasintongna, ndang holan i na diporluhon nasida. Sipata, olo do nasida bosan, lungun-lungunan jala mandele. Ganup minggu, ro do Sitindangi Ni Jahowa tu dua panti jompo di kota Portland, propinsi Victoria, Australia. Dipaboa nasida ma pangkirimon jala dipatogu ma roha ni angka naung matua i.\nDenggan do Marsiajar Bibel Diulahon di Panti Jompo\nTingki ro Sitindangi Ni Jahowa tu sada panti jompo, dipatorang nasida ma tu angka naung matua i taringot hangoluan ni Jesus. Si Jason mandok, “Dijahahon hami ma ayatna, jala dipatorang hami ma lapatanna tu nasida.” Godangan sian angka naung matua i, nunga marsahit. Alani i, dibahas angka Sitindangi i do taringot janji ni Debata na laho salpuhononna do sahit dohot hamatean.\nSahalak Sitindangi na margoar si Toni mandok, “Mulana, holan satonga jom do hami disi.” Alai dipangido nasida ma asa leleng hami disi. “Jadi saonari, gabe hira-hira sajom ma hami mardiskusi dohot nasida. Memang, adong do na mangido molo boi dua jom.” Piga-piga sian na matua i ndang boi be marnida, holan di podoman, jala ndang boi be maniop manang aha pe. Jadi, diurupi Sitindangi ma nasida asa boi dohot marsiajar Bibel.\nTingki ro Sitindangi, biasana, diendehon nasida do sada ende laho mamuji Debata. Alai jotjot do dipangido angka na matua i asa ditambai endena. Si John * sahalak sian na matua i mandok, “Lomo do rohanami mambege musik ni endemuna i. Mura do diantusi hami jala lam diargai hami ma Debata.” Adong sahalak na matua na so boi be marnida, goarna si Judith. Adong do piga-piga ende na dihalomohon rohana, jala diapil ibana do sude lirikna!\nLas do roha ni Sitindangi Ni Jahowa mangida keadaan ni angka na matua i. Sahalak sukarelawan na margoar si Brian mandok, “Molo adong angka na matua i na marsahit, pintor ro do hami mangida tu kamar ni nasida. Mangkata-hatai ma hami tu nasida. Jala diida hami ma songon dia pangkilalaanna. Sipata, ro do muse hami di ari na asing laho mangida songon dia keadaan ni na marsahit i.”\n“Debata do Na Manuru Hamu Tuson”\nGodang do sian nasida na las rohana ala ro Sitindangi. Si Peter, ganup minggu do dohot marsiajar Bibel. Didok ibana ma, “Sai hupaima-ima do i.” Didok si Judith do tu sahalak perawat disi, “Ari rabu do on! Urupi jo ahu asa boi dohot marsiajar Bibel tu nasida. Ndang olo ahu tarlambat!”\nLas do roha ni nasida tu sude naung diparsiajari. Jala lam solhot ma nasida tu Debata. Dung diulas hami taringot ajaran ni Jesus, didok si Robert ma, “Najolo, maol do huantusi bagian on. Alai saonari nunga huantusi be!” Diparsiajari si David do, boasa ringkot martangiang. Didok ibana, “Gabe lam jonok do ahu tu Debata, jala lam pos do rohangku tu Ibana.”\nLas hian do roha ni nasida mamboto taringot pangkirimon di ari na naeng ro. Didok si Lynette do tu angka Sitindangi, “Mauliate ma, ala diapuli hamu do hami marhite Bibel.” Sahalak na matua na asing mandok, “Debata do na manuru hamu tuson!”\nSi Margaret, nunga ro ganup minggu marpungu tu Bale Harajaon na jonok disi. Ingkon berjuang do ibana. Alana, jotjot do ibana marsahit jala maol do mardalan. Didok ibana ma tu Sitindangi, “Dilehon hamu do pangkirimon tu hami.”\n‘Mansai Denggan do Na Binahenmuna On’\nAngka perawat i pe, diargai nasida do haroro ni Sitindangi. Si Anna sahalak Sitindangi mandok, “Dijujui angka perawat i do angka na matua asa dohot marsiajar Bibel. Alana dibereng angka perawat i, gabe tamba do las ni roha ni angka na matua i dung marsiajar Bibel.” Si Brian mandok, “Burju-burju do angka perawat disi. Sai rade do nasida mangurupi.”\nLas do roha ni angka keluarga ni naung matua i mangida natua-tuana marsiajar Bibel. Adong ma boru ni sahalak sian naung matua i mamuji Sitindangi. Didok ibana, “Mansai denggan do na binahenmuna i tu omakku.”\n^ par. 7 Piga-piga goar ni panti jompo i nunga diganti.\nMangurupi Angka Pangungsi di Eropa Tengah


HAJAJADI NI TAO TOBA | Iwanvictorleonardo's Blog\nPosted: 27 July 2010 in BATAK\nDi toru ni dolok Pusuk Buhit adong ma najolo sada baoa na so marnioli dope na margoar Juara Dungdang. Pardengke do ibana. Di na sadari dipauli ibana ma sada bubu na balga situtu. Alai dung ditaon, ndang olo dapotan. “Na mabalgahu do ra”, ninna rohana di bagasan. Jadi naeng ma pametmetonna bubu i. Alai adong ma ro soara tu pinggolna mandok “unang”. Sundat ma dipametmet bubu i, jala diulahi ma ditaon. Marsogot na i ditingkir ma bubuna i. Tarsonggot ibana mida na dapot bubu i, ai diida ma dengke apala na bolon. “Nga jea on”, ninna rohana. “Sian dia do ro dengke na saon bolon tu binanga na saon metmet?” Ala ni biarna ndang dipatuduhon be dengke i tu manang ise, alai ditabunihon ma i tu sopo.\nMarsogotna i ditingkir ma muse dengke i. Hape diida ma naung gabe boru-boru na uli do dengke i, jala angka sisikna gabe ringgit. Ndang hapalang las ni roha ni Juara Dungdang marnida boru-boru i dohot angka ringgit i, laos disungkun ma boru-boru i manang na olo do gabe tungganeboruna. Pintor dioloi boru-boru i do antong, alai adong do dipangido sijanjihonon ni Juara Dungdang, i ma : manang aha pe di sogotsogot ni ari na tarjadi di parsaripeon nasida, tung so jadi dohononna boruboru i boru ni dengke. Dung dibulanhon Juara Dungdang parjanjian i top ripe ma nasida.\nSalpu sataon tubu ma anak nasida. Alai mansai sengke do dakdanak i gabe sai loja do Juara Dungdang mangkurdohurdohon. Pola do jotjot ibana muruk. Di na sadari manombo ma muse laga ni dakdanak i. Anggo disi ndang haotapan Juara Dungdang be murukna. Gasagasaon ma ibana jala dipandok angka hata na roa tu anakna i. Lupa ibana tu janjina, gabe didokma :”Na so hasea on, tubu ni boru ni dengke on!” Dibege niolina i, do hatana i, gabe dijouhon boru-boru i ma :”E, nunga dilaosi ho janjim. Tinggal ma ho dohot anakta i, laho ma ahu!”\nMangangkat ma boru-boru i laos ditimbung ma tu bagasan binanga pardengkean ni Juara Dungdang, jala ndang tarida be. Alai tongkin i siksak ma hilap, mardoromdorom ma ronggur, madabu ma udan tipotipo, mangullus ma alogo gas andalu, humuntal ma tano dihutur Naga Padoha laos marongrong. Gabe tarjadi ma Tao Toba na uli i.\nBERANIKAH SAUDARA UNTUK MEMILIH?


Asa Sada Nasida Saluhutna" Pelita Batak Online\nJumat, 24 Agustus 2018 06:15:00\nMinggu XIII Dung Trinitatis, 26 Agustus 2018, Evangelium: Joh 17: 20-23\n"Oleh: Pdt Dr. Robinson Butarbutar, KRP HKBP\nMarsiajar sian isi ni Johannes 17, mansai tarapul do roha di na mangolu, mangula dohot mandungdung sintasinta songon i nang patupahon na denggan molo binoto tangkas na sai ditangiangkon Jesus Kristus Tuhanta i do hita di sudena i. Ndang holan uju rap Ibana dohot angka siseanNa di Palestina na jolo dipatupa Ibana songon i, i ma manangiangkon angka siseanNa tu Ama i andorang so tadingkononNa nasida di ngolu pardagingon, dung sai rap nasida di bagasan tolu taon. Alai sahat tu nuaeng dipatupa Ibana do i mangondihon angka siseanNa dung manaek Ibana tu banuga ginjang jala hundul di siamun ni Debata Ama i. Jala marhite TondiNa Tondi porbadia i pe sai rap do Ibana di bagasan ngolu ni angka siseanNa i uju mian nasida di bagasan hata nang patikNa, i ma masihaholongan. Siala ni i, mansai denggan do ganup hita angka siseanna nuaeng marningot tongtong na ditangiangkon Jesus i do hita sahat tu sadarion dohot di joloan on.\nDi Evangelium Johannes bindu 17 adong do tolu tangiang ni Jesus tu jolo ni AmaNa di na ditaili Ibana tu banua ginjang. Sada sian tangiangna i, i ma na patoluhon, do na gabe jamita tu tongatonganta di Minggu XIII Dung Trinitatis on. Andorang so sahat hita tu na tangiang na patoluhon i, ringkot do taboto dua tangiangna na parjolo i.\nNaparjolo i ma tangiang pangaramotion: Asa diramoti Debata Ama i hita angka siseanna, sisean na parjolo i dohot angka sisean na asing na gabe porsea tu Jesus Kristus songon SipaluaNa dohot GuruNa siala ni panindangion ni angka sisean i dohot na asing dung nasida, didonganan ni Tondi Porbagia i (ayat 12, 15b).\nDi partingkian ni Jesus mansai ringkot do i pasahaton ni Jesus tu AmaNa, ai borhat ma Ibana sian tongatonga nasida, hape sian pamerengon hajolmaon sada punguan na mansai metmet jala so marhagogoon sisampulu sada sisean i (17: 13). Sahat tu nuaeng, Ibana na hundul di siamun ni Ama i di banua ginjang manongtong do manangiangkon hita sude (Heber 7: 25). Ndang adong nanggo sada sian hita na so tinangiangkonna asa tongtong diramoti Debata. Tangiang pangaramotion on ndang holan asa diramoti Debata Ama i hita sian angka bencana-bencana alam na lam so boi tongtong hatop diprediksi, sian angka krisis-krisis ekonomi nang politik, nang sosial dohot budaya, songon i nang krisis partondion marsasahalak, alai tarlumobi i ma sian angka sangkap-sangkap dohot ulaula ni huaso ni sibolis dohot angka paranganna na naeng manaik hita sian Jesus Kristus.\nNapaduahon, i ma asa parbadiaon ni Debata hita (17: 17). Manongtong do ampit tangiang on ala di portibion hita, i ma sada inganan ngolunta marsaor di portibion dohot angka donganta jolma na tupa ndang mandalanhon ngoluna marhabadiaon, baliksa gok angka sangkap dohot ulaon hajahaton na maralo tu lomo di roha ni Debata, na boi mambahen nang hita ramun. Di portibion dope hita mangolu.\nRingkot situtu do na Debata sandiri mamparbadiahon hita, ndang baliksa hita sandiri mamparbadiahon hita. Ai sian gogonta ndang tarbahen hita mamastihon na sai tongtong hita mangolu songon pamatang ni Kristus na badia i. Sai dais dope hita tu haramunon, sian sangkapsangkapta sandiri, dohot na so tasangajo, manang di duru ni hagogoonta padaohon dirinta sian angka na mangaramuni dirinta, tarlumobi molo ndang dope dipaias ateatenta sian angka sangkapsangkap na roa dohot na jahat.\nAlai napatoluhon, na nunga diarbis di ayat 11 alai diulakhon tumangkas di ayat 20-23 on, i ma tangiang hasadaon, asa sada angka siseanna na sampulu sada i nang sude na gabe porsea dung ditogihon angka hata ni angka sisean i, mamungka sian di tingki ni Jesus sahat tu nuaeng, ndang holan sama angka sisean na sampulu sada i (17: 20-21), alai sama nasida dohot na asing di ganup tingki nang inganan.\nHasadaon tinangiangkonna ndang holan hasadaan sama sisean, alai dohot do sama sisean dohot Jesus nang dohot AmaNa (ayat 21), laos dohot do hasadaan ni tolu i: Hita angka sisean dohot Jesus nang dohot Amanta.\nMaol do mamastihon asa manongtong sada angka sisean na 11 halak i, ai nang di tingki ni Jesus rap dohot sisampulu dua i, rentan do nasida tu parbolatbolatan, na boi tubu tarlumobi siala ni angka kepentingan-kepentingan na maralo tu lomo ni roha ni Jesus, songon i nang siala ni parasingasingan di sintasinta, hatauon, dna. Di tingki rap dohot nasida dope Jesus, sai boi dope dipasadasada Ibana nasida. Alai dung ndang rap be Ibana dohot nasida, mansai muraura do angka sisean i ndang sada.\nDi pardalanan ni huria ni Jesus Kristus di portibion, mamungka sian abad parjolo sahat tu nuaeng, tangkas do hinamaol ni mangaramoti hasadaon ni angka na porsea i. Hasadaon ni angka sisean na sampulu dua i dohot sada apostel na asing pe di taon tolu puluan sahat tu taon lima puluan, i ma dohot apostel Paulus dohot angka donganna na marbarita na uli tu na so Jahudi nunga maol. Di tongatonga ni angka huria di angka jabu na di kota-kota kekaisaran Romawi pe nunga masa nang parbolatbolaton. Ndang holan hasadaon ni rumang ni parpunguan, alai hasadaon ni panandaion taringot tu diri, pangajarion nang lomo ni roha ni Kristus i pe ndang dapot. Siala ni marasingasing parbue ni tondi jinalo ni angka na porsea i pe boi do huria i gabe ndang marsada. Parasingasingan pangantusion taringot tu songon dia ma angka na porsea i mangolu di portibion pe, marasingasing do. Asing luat asing pangantusionna taringot tu dia do parange ngolu sidalanhononhon. Masa songon i. Jala na jumorbut i ma gabe boi marsalihi dohot masihansitan hita angka siseanNa sahat tu nuaeng. Pola tahe masiagoan hosa ni donganna. Sudena i masa atik pe sude do mandok na sada do Tuhanta, sada do Tondi Porbadia, jala sada na haporseaon, sada pandidion (Epesus 4: 16).\nDipatupa pe gerakan-gerakan Oikumene sian bona sahat tu saonnari, tarlumobi mamungka 1948 dung Porang Portibi Paduahon, atik pe mansai bahat usaha-usaha laho pasadahon angka huria di portibion mamungka sian tingki i, ndang apala boi dohonon na naung boi Hakristenon marlas ni roha situtu ala nunga sahat hasadaon i di tongatonga ni angka na porsea di portibion. Sai diusahahon do asa lam denggan hasadaon ni naporsea, alai sai tabege do marulak loni na marbolat parsaoran ni angka huria di sude tirket, mamungka sian huria na ummetmet, i ma pardongan saripeon, shat tu na umbalga, i ma di tongatonga ni punguan ni na porsea na marpungu di bagasan partangiangan sahat tu punguan huria nang sahat tu tirket hatopan ni huria i. Najumorbut i ma, parbolatbolatonta i sahat tu barbarlosung, tu sandok portibion, jala ndang mago be barita taringot tusi, ala nunga disebarhon jala disurathon di facebook. Jala parpudion pe godang do angka na mardomu tu etika Kristen, isara taringot tu LGBT, na mamolat huria. (Adong do hasil studi pinaruar ni Komisi Iman dohot Tata Gereja ni Dewan Gereja-gereja Sedunia na pabotohon di angka ajaran etika dia do halak Kristen di portibion ndang sapandapot, jala dia ma sipatupaon nasida asa boi ndang pe marasingasing pangantusioonna be alai boi masiargaan. (Ida: Moral Discernment in the Churches (WCC, 2013).\nSiala ni i do umbahen na ringkot nang nuaeng parungkilhononta isi ni tangiang ni Jesus i, i ma asa sada hita, songon Ibana na sada dohot Ama i. Boasa ringkot? Ala molo ndang sada hita, baliksa molo marbolatbolat hita, lam ma marsalisi, marbada, pola masihosoman, mambahen na hansit tu dongan siala ni pangantusion na so sada, jala ndang boi masiargaan pandapot na marasing, ba dang tarbahen portibion manghaporseai na Ama i do na marsuru Jesus.\nAlai ndang marlapatan i na so marguna tangiang ni Jesus i di bonana sahat tu nuaeng: Ingkon tujuan sidungdungon ni na porsea i do i, ala ia so i ndang tarbahen ni portibion manghaporseai dua na mansai arga, i ma (i) na Ama do na manongos Jesus Kristus tu portibion; (ii) na sada do Jesus dohot AmaNa, jala (iii) na sada do hita dohot Jesus nang Ama i.\nBoasa porlu na tolu i di partingkianta sinuaeng? Ala dipasada internet do portibion nuaeng, alai dibolati angka kepentingan sempit dohot sepihak ni hajolmaon. Lapatanna, adong kesempatan manggohi isi ni tangiang ni Jesus, alai bahat do tong tantanganna, na klassik dohot na imbaru.\nNuaeng hita mangolu di sada abad na sangombas patuduhon na terjejaring do hampir sude jolma sada dohot na asing di sandok portibion hinorhon ni haradeon ni komunikasi internet na mansai bidang jala hatop, alai sangombas nari boi tong dohonon na lam marbolatbolat hajolmaon i siala ni marragam sibonsiri, dohot ma i siala ni perbedaan-perbedaan na lohot tu eksistensi, karakter, hasomalan, jati diri, pamingkirion, sihol ni roha, dohot angka na asing di hadirion ni jolma i. Hita mangolu di sada abad na patuduhon adong ancaman tu hajolmaon, i ma bencana global pemanasan bumi na torus lam mohop molo so marsada jolma i mangoruisa. Ndang boi holan sada bangso pasohon i.\nTaboto do i. Alai ndang tarbahen angka bangso dope marhite PBB tangkas pasohothon hananangkok ni mohop ni portibion. Pangurupion ni angka negara-negara maju tu angka negara-negara berkembang dohot negara-negara na pogos asa unang diuduti nasida manabai hau ni harangan nasida dohot membangun angka patrik-pabrik na mamangke angka bahan bakar na parohon polusi udara jojotjot ndang apala boi dope pasohon angka negara-negara i marsitutu parsidohot mangoroi angka ulaon na mambahen lap mohop portibion. Tamba ni i, laho mangalo hapogoson di portibion pe ndang boi dope marsada jolma i. Songon nang pasohothon parporangan. Di tirket global nang lokal, di parsaoran ni angka bangso sahat tu parsaoran na ummetmet di tongatonga ni angka keluarga pe tahe mansai bahat do na boi mambahen sega parsaoran.\nAlai na dumangol dope i ma lam bahat do angka masalah-masalah na imbaru di tongatonga ni hajolmaon na so boi sada dialusi angka huria. Ndang holan di angka ajaran taringot tu dia sihaporseaon, alai laos dohot do nang di ajaran taringot tu songon dia ma jolma i mandalanhon parange na denggan (etika hidup). Bahat do perbedaan-perbedaan pamingkirion ni halak Kristen di portibion, sian sada negara tu negara na asing, isarana taringot tu parsaoran transgender nandang sapingkiran sude huria-huria di portibion. Hape molo so sada pingkiran ni angka huria di portibion, beha ma bahenonna manogihon halak asa porsea di Jesus Kristus?\nPasombuonta do i? Ndang ra. Tabonai ma di bagasta, di tongatonga ni keluarga songon siiuhuthon Jesus, songon i nang di tongatongan ni pandita, di parsaoranta rap dohot halak Kristen di ingananta dohot parsaoranta. Molo ndang boi hita pasadasadahon, ba pinomat ndang hita sandiri mamolatmolat.\nMansai ringkot do i di tongatongan i parsaoran ni angka na porsea di huriahuria, dohot nang di tongatonga ni angka huria ni Huria Kristen Batak Protestan. Siala ni hinaadong ni komunikasi internet na mansai hatop, mansai mura do sar barita parbolatbolaton di tongatonga ni hurianta, sian barita taringot tu na denggan di tongatonga ni hurianta. Parpudi on sai hatophatop do masuk tu internete, jala memviral barita taringot tu manang piga hurianta na so haru sada, mambahen maila sude bohi ni HKBP. Molo tapasombo i, di ujungna gabe ndang porsea be halak di barita na uli pinatolhas ni sude ruas nang parhalado di HKBP. Ndang porsea be halak tu baritanta na Jesus Kristus do sipalua i.\nMolo ganup ruas ni huria Kristen Batak Protestan nang angka ruas ni huria na di pe di portibion mangaradoti hasadaon nasida be, lam bahat ma angka na porsea di Jesus Kristus, nang di hasadaonta dohot Ibanan/Ama i.(*)


Kisah Hidup: Dipasupasu Debata di ulaon Partondion| Si Corwin Robison\nJAHA DI BAGASAN HATA Adhola Albania Amhara Arab Armenia Aymara Azerbaijani Azerbaijani (Sirilik) Bashkir Batak (Karo) Batak (Toba) Bengali Bikol Bolanda Bulgar Cebuano Cheska Chichewa Chitumbuka Chiyao Chuvash Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Farsi Fiji Georgia Guarani Gujarati Gun Hata ni na Ngungu di Australia Heber Hiligaynon Hindi Hiri Motu Hmong (White) Ibanag Iloko Indonesia Inggris Islan Italia Jawa Jepang Jerman Kannada Katalan Kikamba Kikuyu Kinyarwanda Kirghiz Kiribati Korea Kroasia Kurdi Kurmanji (Sirilik) Kurdis Kurmanji (Kaukasus) Latvi Lituavi Luganda Luo Magyar Makau Makedonia Malagasi Malayalam Marati Maya Melayu Mixe Mongol Moore Ndau Ndebele (Zimbabwe) Nepali Nias Norwegia Nyungwe Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Bolivia) Rumania Rundi Runyankore Rusia Samoa Sango Sena Serbia Serbia (Romawi) Shona Sidama Sinhala Slovak Sloven Spanyol Sranantongo Suomi Swahili Swedia Tagalog Tajik Tamil Tatar Telugu Tetun Dili Thai Tigrinya Tok Pisin Tshwa Turki Turkmen Tuvalu Tzotzil Ukraina Urdu Uzbek Vietnam Waray-Waray Wolaita Yunani Zande Zapotec (Isthmus)\nDipasupasu Jahowa do Ulaonku di Partondion\nDIPABOA SI CORWIN ROBISON\nHupaboa ma tu petugas i, nunga hea ahu dipenjarahon ala ndang olo dohot marporang. Husungkun ibana, ”Ingkon dipenjara do ahu muse?” On ma paduahalihon ahu dijou asa gabe tentara ni Amerika Serikat.\nAHU tubu taon 1926 di Crooksville, Ohio, Amerika Serikat. Natuatuangku ndang paragama, alai ualu hami ianakhonna disuru do asa laho tu gareja. Laho ma ahu tu gareja Metodis. Tingki marumur 14 taon, dilehon pandita ma tu ahu hadiah ala torus do ahu marminggu di bagasan sataon.\nSi Margaret Walker (donganta borua na paduahon sian hambirang) na mangurupi ahu mamboto hasintongan\nTingki i, hombar jabunami na margoar si Margaret Walker, sahalak Sitindangi Ni Jahowa, jotjot ro tu jabunami manaringoti Bibel tu omakku. Sada tingki, hundul ma ahu rap dohot nasida. Didok omakku ma laho ahu sian jabu asa unang hugugai nasida marsiajar. Alai, sai hutangitangi do nasida tingki marsiajar. Sada tingki, disungkun si Margaret ma ahu, ”Diboto ho do ise goar ni Debata?” Hudok ma, ”Sude do halak mamboto, goarNa Debata.” Didok ibana ma, ”Bungka ma Bibelmu jala jaha ma di Psalmen 83:19.” Hujaha ma goar ni Debata, i ma Jahowa. Laho ma ahu paboahon tu donganku, hudok ma tu nasida, ”Molo mulak hamu tu jabu, jaha ma Bibel di Psalmen 83:19, ida ma disi adong goar ni Debata.” Mulai sian i, nunga marbarita ahu.\nMarsiajar Bibel ma ahu jala tardidi di taon 1941. Dungkon i, dipillit ma ahu asa manguluhon parsiajaran buku di huria. Hutogihon ma omakku dohot keluargangku asa ro tu parpunguan i jala ro do nasida. Alai, bapakku ndang lomo rohana.\nMANGADOPI PARSALISIAN DI JABU\nTamba ma tanggung jawabhu di huria jala hubahen ma perpustakaan di jabu. Didok bapakku ma tu ahu, ”Diida ho do sude buku on? Ndang lomo rohangku mangida i. Boan i sude jala laho ho sian jabu on.” Laho ma ahu sian jabu jala tinggal di Zanesville, Ohio, ndang dao sian jabu. Alai, jotjot do ahu mulak laho patoguhon keluargangku.\nSai diorai bapakku do omakku marpungu. Sipata sian tonga dalan, dipaksa ma omakku asa mulak tu jabu. Alai dung sahat di jabu, laho ma omakku sian pintu na asing. Hudok ma tu ibana, ”Unang mabiar ho omak. Loja do annon bapak i mangorai omak marpungu.” Ndang taroraan ni bapak be omak molo laho marpungu. Ujungna, marsitutu ma torus omakku marpungu.\nDi taon 1943, dibahen ma Singkola Pangkobasion Teokratis di hurianami jala ahu dapot singkola latihan. Pangajarajarion di singkola i, mangurupi ahu asa lam denggan marbarita dohot pasahathon jamita.\nNDANG PARSIDOHOT TU PORANG\nMasa ma muse Porang Dunia II di taon 1944. Dijou ma ahu asa dohot tu Dinas Militer. Mangalapor ma ahu tu kantor Dinas Militer di Columbus, Ohio. Dohot ma ahu test kesehatan jala disuru mangisi dokumen. Alai, hudok ma tu petugas militer ndang olo ahu gabe tentara. Dipaloas ma ahu laho. Ndang sadia leleng, ro ma petugas tu jabungku jala didok, ”Corwin Robison, adong surat parenta laho manangkup ho.”\nDua minggu dungkon i, didok hakim ma tu ahu di pengadilan, ”Autsugari ahu manontuhon, penjarahononku do ho seumur hidup. Adong sidokkononmu?” Hualusi ma, ”Hakim, ahu sahalak parbarita na uli do. Jala, barita na uli taringot Harajaon ni Debata do na hupaboa tu sude jolma.” Didok hakim i ma tu dewan juri, ”Hamu ro tuson ndang na laho paboahon ibana sahalak parbarita. Alai, manontuhon na sala do ibana ala ndang olo tentara.” Ndang pola satonga jom, ditontuhon dewan juri ma ahu marsala. Didok hakim i ma dipenjara ahu saleleng lima taon di Ashland, Kentucky.\nDIRAMOTI JAHOWA TINGKI DI PENJARA\nDung dua minggu di penjara di Columbus, Ohio. Martangiang ma ahu tu Jahowa, ”Ndang tolap ahu dison saleleng lima taon. Alai, ndang adong na boi hubahen.”\nMarsogotna i, diboan ma ahu tu luar. Rap jongjong ma ahu dohot sahalak tahanan na timbo jala na bolon di jolo ni jendela. Didok ibana ma tu ahu, ”Oi cebol, boasa dison ho?” Hudok ma, ”Ahu Sitindangi Ni Jahowa.” Ninna ma muse, ”Jadi, boasa dison ho?” Hudok ma, ”Sitindangi Ni Jahowa ndang olo marporang jala ndang mambunu jolma.” Didok ibana ma muse, ”Dipenjarahon ho ala ndang mambunu jolma? Hape na asing dipenjara alani na mambunu. Ndang masuk akkal.”\nDung i didok ibana ma, ”Nunga 15 taon dipenjarahon jala nunga hujaha angka bukumuna.” Dung didok songon i, martangiang ma ahu, ”Jahowa, anggiat ma ahu diurupi.” Si Paul do goarna. Didok ibana ma tu ahu, ”Molo adong na mangganggu ho, paboa tu ahu.” Alani i, 50 halak na adong di penjara i ndang adong na hea mangganggu ahu.\nRap do ahu dohot angka Sitindangi na dipenjarahon ala ndang dohot marporang di Ashland, Kentucky\nDung dipindahon ahu tu penjara di Ashland, jumpang ma ahu dohot dongan sahaporseaon disi. Dipatogu nasida do partondionku. Dilehon ma tu hami jadwal manjaha Bibel ganup minggu, dibahen hami ma sungkunsungkun dohot alus tu parpunguan na didok Bibel Bees. Adong do na dipillit mangatur marbarita. Bidang do sel inganannami i jala godang podoman marjojor. Didok ma tu ahu, ”Robison, ho ma na martanggung jawab marbarita dison. Ise pe na modom disi, tusi ma ho marbarita. Ingkon marbarita ma ho andorang so ditinggalhon podoman i.” Songon i ma dibahen hami asa boi marbarita.\nDUNG KALUAR SIAN PENJARA\nSae ma Porang Dunia II di taon 1945, alai tongtong dope ahu di penjara. Huingot ma keluargangku, ala hea didok bapakku tu ahu, ”Boi do huorai halak on sude gabe ndang Sitindangi Ni Jahowa molo ndang dison be ho.” Alai, dung kaluar ahu sian penjara, huboto ma pitu keluargangku laho do marpungu jala ibotongku nunga tardidi nang pe sai diorai bapak.\nRap marbarita dohot si Demetrius Papageorge, sahalak donganta baoa na miniahan na manomba Jahowa sian taon 1913\nMasa ma porang di Korea taon 1950. Disuru ma ahu ro tu Fort Hayes paduahalihon asa dohot dinas militer. Dung i, dohot ma ahu ujian, didok sahalak petugas militer i ma tu ahu, ”Umdenggan do nilaim sian na di kelompokmu.” Alai hudok ma, ”Denggan ma i, alai ndang olo ahu gabe tentara.” Huenet ma 2 Timoteus 2:3 jala hudok, ”Nunga gabe tentara ni Kristus ahu.” Gabe sip ma nasida, didok ma, ”Laho ma ne ho.”\nDungkon i, dohot ma ahu tu pertemuan Betel tingki adong kebaktian di Cincinnati, Ohio. Didok donganta si Milton Henschel ma tu hami, dihaporluhon do di Betel halak na marsitutu di ulaon partondion. Ujungna, dijou ma ahu tu Betel jala ditugashon ma ahu tu Brooklyn bulan Agustus taon 1954. Mulai sian i, torus ma ahu karejo di Betel.\nGodang do na boi huulahon di Betel. Umpamana, di bagasan pigapiga taon, karejo ma ahu padalanhon mesin ketel uap di percetakan dohot di kompleks perkantoran, ahli mesin jala tungkang kunci. Karejo ma ahu muse di Balai Kebaktian di kota New York City.\nMangaradoti ketel uap di komplek kantor ni Betel Brooklyn\nTamba ma las ni rohangku karejo di Betel, ala diparade disi panjahaion ayat harian ganup manogot jala adong do panombaon na sasaripe laho mangulas Joujou Paboahon. Rap marbarita na uli do hami muse dohot dongan di huria. Ingkon sude ma nian keluarga ni Sitindangi Ni Jahowa mangulahon sisongon on. Molo rap natuatua dohot ianakhonna manjaha ayat harian ganup ari, mambahen panombaon na sasaripe, mangalehon alus di parpunguan jala dohot marbarita na uli, togu ma partondion ni keluarga i.\nGodang ma alealengku di Betel dohot di huria. Adong do sian nasida na miniahan jala deba nunga dipahehe tu surgo. Alai, sude naposo ni Jahowa ndang sempurna nang pe tinggal di Betel. Molo ndang sapandapot ahu dohot na asing, marsitutu do ahu laho mardame ala huingot do Mateus 5:23, 24. Ndang mura manalpuhon hasalaan ni dongan. Alai, tongtong do togu paralealeonku tu na asing ala hatop do huangkui salangku.\nLABA NA HUDAPOT DI ULAON PARTONDION\nAla naung matua ahu, susa do huhilala marbarita sian jabu tu jabu, alai i ndang mangambati ahu marbarita. Huparsiajari ma bahasa Mandarin jala las rohangku marbarita tu halak Cina na lewat di dalan. Hea do hulehon 30 manang 40 majalah tu halak na olo manjangkon.\nMarbarita tu halak Cina di Brooklyn, New York\nHea do adong kunjungan kembaliku di Cina! Di sada tingki, pajumpang ma ahu dohot sahalak borua na poso na mambagihon iklan buah. Hulehon ma tu ibana majalah Menara Pengawal dohot Sadarlah! di bahasa Cina. Dijalo ibana ma majalah i jala dipaboa si Katie do goarna. Dung i, molo pajumpang, jotjot do hami mangkatahatai. Hupaboa ma tu ibana goar ni buah dohot sayur di bahasa Inggris. Jala jotjot do hupatorang isi ni Bibel, hulehon ma muse buku Alkitab Ajarkan. Dung pigapiga minggu, ndang hea be hami pajumpang.\nPigapiga bulan dungkon i, hulehon ma majalah tu borua na asing na mangalehon iklan buah tu ahu. Dung saminggu, dilehon ibana ma tu ahu handphonena jala didok, ”Adong telepon sian Cina tu ho.” Ningku ma, ”Ndang adong na hutanda di Cina.” Alai, dipaksa ma ingkon hualusi telepon i, hudok ma, ”Halo, si Robison do ahu.” Didok na manelepon i ma, ”Robby, si Katie do ahu. Nunga mulak ahu tu Cina.” Hudok ma, ”Tu Cina?” Didok si Katie ma, ”I do. Robby, diboto ho do na mangalehon handphone i tu ho? Anggingku do i. Denggan do na diajarhonmi tu ahu. Ajari ma ibana.” Hudok ma muse, ”Huajari pe. Mauliate ma ala dipaboa ho tu ahu ingananmu saonari.” Ujungna, leleng ma ahu mangkatai dohot anggi ni si Katie. Didia pe nasida na dua saonari, hirim do rohangku marsiajar nasida taringot Jahowa.\nNunga 73 taon ahu manomba Jahowa. Las situtu rohangku ala ndang parsidohot ahu tu porang jala marsihohot saleleng di penjara. Gabe pos ma roha ni anggingku dohot ibotongku ala denggan ahu mangadopi bapakku. Omakku, tolu ibotongku dohot tolu anggingku nunga tardidi gabe Sitindangi Ni Jahowa. Ndang diorai bapakku be hami jala nunga dohot ibana marpungu andorang so marujung ngolu.\nHarap do rohangku paheheon ni Debata sude keluarga dohot alealengku naung marujung ngolu di tano na imbaru. Las situtu ma rohanta molo rap hita manomba Jahowa dohot angka na tahaholongi salelenglelengna! *\n^ par. 32 Tingki dibahen artikel on, donganta si Corwin Robison nunga marujung ngolu jala marsihohot do tu Jahowa.